Zo slovenskej tlače ● Január (IV.) 2012
http://www.oslovma.hu/index.php/sk/monitoring/168-monitoring2-monitoring2/657-zo-slovenskej-tlae-januar-iv-2012
http://www.oslovma.hu/01-Imro-Ment/ImroInfo/2012/ImrTSl05.rtf
„Orbán by z nás nemal robiť hlupákov“ - Napätie v Maďarsku je rizikom aj pre Slovákov - Maďari chcú väčšiu slobodu tlače - Orbanizácia smeruje k devastácii Maďarska - Pochod mieru za milovaného vodcu - Orbán a jeho extrémisti - Tlak únie a USA = Trianon - Najväčší problém strednej Európy - Ako sa rúca demokracia
Vybral a zostavil: Imrich Fuhl
Orbán chce pripojiť Maďarsko k rozpočtovej zmluve EÚ
24. januára 2012 - (tasr)
Maďarský premiér Viktor Orbán chce príslušnému výboru parlamentu v Budapešti navrhnúť, aby sa jeho krajina pripojila k zmluve Európskej únie o rozpočtových pravidlách. Uviedol to v Bruseli po stretnutí s predsedom Európskej komisie Josém Manuelom Barrosom. Ide o dokument, ktorého cieľom bude sprísniť kontrolu dodržiavania rozpočtových pravidiel. Zmluva by mala platiť vo všetkých štátoch eurozóny. Pre ostatné členské krajiny únie, teda aj Maďarsko, by sa stala záväznou normou až po prijatí spoločnej európskej meny euro. Orbán konštatoval, že za pripojenie sa Maďarska k zmluve hovorí aj skutočnosť, že v jej návrhu už nefiguruje harmonizácia daní. Tieto informácie priniesla maďarská tlačová agentúra MTI. Podľa rovnakého zdroja sa Viktor Orbán vyjadril optimisticky ohľadne rokovaní Budapešti s predstaviteľmi Európskej komisie a Medzinárodného menového fondu, ktoré by mali viesť k dohode o finančnej pomoci jeho krajine. Maďarsko je pripravené začať tieto rokovania, uviedol predseda maďarskej vlády pred novinármi. Orbán konštatoval, že jeho rokovania v Bruseli priniesli pokrok vo všetkých oblastiach, aj keď pripustil, že zostali ešte otázky, ktoré si bude treba s Európskou komisiou vyjasniť, napísala MTI. V reakcii na jednu z otázok premiér uviedol, že v súvislosti s legislatívnymi zmenami, ktoré očakávajú v Bruseli, nie je potrebné zvolať mimoriadne zasadanie maďarského parlamentu v skoršom termíne. Podľa informácií nemeckej tlačovej agentúry DPA si Orbán vypočul na schôdzke so šéfom Európskej komisie ostrú kritiku. Barroso hovoril o „širšom politickom znepokojení”, ktoré maďarská vláda musí odstrániť, aby obnovila dôveru občanov a trhov v týchto krízových časoch. Európska komisia by mala zabezpečiť, aby „Maďarsko ako ktorákoľvek iná členská krajina v plnom rozsahu rešpektovalo slovo i ducha práva Európskej únie,” citovala slová predsedu Európskej komisie nemecká agentúra. Barroso opakovane zdôraznil, že dnešné stretnutie nemôže nahradiť formálny proces konania Európskej komisie voči Maďarsku a že ním vedené grémium očakáva oficiálne a písomné stanovisko Orbánovej vlády z Budapešti. Holandská podpredsedníčka Erópskej komisie, eurokomisárka pre konkurencieschopnosť Neelie Kroesová, do ktorej portfólia patria aj médiá, dnes opakovane vyjadrila znepokojenie nad situáciou v oblasti slobody tlače v Maďarsku. Po stretnutí s predstaviteľmi maďarskej rozhlasovej stanice Klubrádió, kriticky orientovanej voči vláde, pripomenula, že toto elektronické médium prišlo v uplynulom roku o osem lokálnych vysielacích frekvencií. „Takýto vývoj vo mne vyvoláva znepokojenie v súvislosti s pluralitou médií a slobodou tlače v Maďarsku,” uviedla Kroesová vo vyhlásení.
Stretnutie predsedu EP a maďarského premiéra potvrdilo antagonizmy
24. januára 2012 - (tasr)
Kontroverzne vnímané zmeny maďarskej legislatívy sa dnes premiér Viktor Orbán usiloval prezentovať v Bruseli ako súčasť „konsolidačnej politiky” vo svojej krajine. Uviedol to pri stretnutí s novozvoleným predsedom Európskeho parlamentu Martinom Schulzom z Nemecka, ktoré predchádzalo schôdzke hosťa z Budapešti s predsedom Európskej komisie Josém Manuelom Barrosom. „Pokúšame sa zjednotiť ľudí za hospodárskym a sociálnym programom, nie rozdeľovať spoločnosť,” citovala Orbánove slová rakúska tlačová agentúra APA. Maďarský premiér súčasne vyjadril pripravenosť na kompromisy, keď vyhlásil: „Som pripravený vyvodiť závery, ak je možné nájsť dohodu.” Ako informoval Martin Schulz, výmena názorov s Orbánom prebehla „pri vzájomnom rešpekte, ale aj vzájomnej konfrontácii”. „Myslím si, že premiér by konal lepšie, keby k svojej krajine nepristupoval tak konfrontačne a ľudí viac zmieroval, než rozdeľoval,” povedal najvyšší predstaviteľ EP. Podľa nemeckého sociálneho demokrata je Viktor Orbán „efektívnym mužom”, ktorý v Bruseli prezentuje európsku rétoriku, na ktorú sa v Budapešti sťažuje. „Mal by si uvedomiť, že Európania nie sú hlúpi. Mali by sme sa pokúsiť nájsť cestu. Nič nemožno vylúčiť,” uviedol podľa APA Martin Schulz. Predseda EP nenechal pochybnosti o tom, že pri schôdzke vyjadril svoj osobný názor na maďarskú ústavu, ako aj znepokojenie v súvislosti s politickou stratégiou maďarského premiéra, vyplýva z informácií maďarskej tlačovej agentúry MTI. Podľa rovnakého zdroja súčasne potvrdil, že Orbán mu signalizoval pripravenosť maďarskej vlády upraviť isté právne predpisy, ak sa to ukáže ako potrebné. Schulz dal po rokovaniach najavo, že v plnej miere rešpektuje vôľu maďarského národa a nezávislosť maďarskej vlády. Súčasne však potvrdil, že nová maďarská ústava obsahuje podľa jeho názoru prvky iba ťažko zladiteľné so základnými európskymi pravidlami. Predseda EP nevylúčil, že nové argumenty, ktoré si dnes od Orbána vypočul, by mohli viesť k prehodnoteniu jeho doterajšieho postoja. Napätie medzi oboma politikmi bolo podľa agentúry APA zrejmé už pri ich zvítaní. Schulz konštatoval, že Orbán je prvým premiérom, ktorý ho navštívil po zvolení do funkcie šéfa Európskeho parlamentu. Maďarský premiér poznamenal: „Dúfam, že nebudem jediným.” Obaja politici sa dnes dohodli, že vo výmene názorov budú pokračovať aj v budúcnosti. Schulz v tejto súvislosti na sociálnej sieti Twitter uviedol, že si perspektívne dokáže predstaviť aj verejnú diskusiu. Zároveň na rovnakom mieste potvrdil, že Orbána informoval o pokračujúcom úsilí inštitúcií Európskej únie o dôraznú ochranu spoločných hodnôt. Európska komisia v utorok 17. januára informovala, že začala právne konanie voči Maďarsku pre porušovanie záväzkov členskej krajiny Európskej únie v troch oblastiach - ústava, justícia, ochrana osobných údajov. V programe dnešnej návštevy maďarského premiéra v sídelnom meste únie figuruje takisto jeho stretnutie s predsedom EK Josém Manuelom Barrosom.
Orbán by z nás nemal robiť hlupákov, hovorí šéf europarlamentu
24. januára 2012 - (sita)
Nový predseda Európskeho parlamentu (EP) Martin Schulz maďarskému premiérovi Viktorovi Orbánovi v utorok pripomenul, nech nerobí z lídrov Európskej únie hlupákov. Schulz sa tak podľa vlastných slov vyjadril počas ich dnešného stretnutia v Bruseli, kam Orbán prišiel na pozvanie predsedu Európskej komisie Josého Manuela Barrosa, aby vysvetlil sporné časti novej maďarskej ústavy. „Premiér Orbán je veľmi schopný muž. Je schopný sa podvoliť európskej rétorike, keď je v Bruseli, a vzápätí tú istú rétoriku označiť za neprijateľnú a nadávať na ňu, keď je v Budapešti. Európania by mali vziať do úvahy, že je to múdry líder strany, no on by mal vziať do úvahy, že európski lídri nie sú hlúpi,” povedal nedávno zvolený šéf europarlamentu. Orbána ešte v utorok v Bruseli čaká stretnutie s Barrosom, s ktorým bude debatovať o požiadavkách EK týkajúcich sa sporných zákonov prijatých v rámci novej maďarskej ústavy. Ide o legislatívu týkajúcu sa nezávislosti maďarskej centrálnej banky, ale aj odchodu sudcov do dôchodku a nezávislosti úradu na ochranu osobných údajov. EK, ktorá proti Maďarsku začala konanie o neplnení zmluvy, dala Budapešti jednomesačné ultimátum.
Spor Budapešti s Európskou komisiou sa stal otvoreným
23. januára 2012 - (tasr)
Na prvý pohľad sa zdá, že maďarská kríza je výsostne politickou záležitosťou, zápasom o literu a ducha novej ústavy platnej od 1. januára tohto roka. V jadre sporu však ide hlavne o hospodárske záležitosti, princípy fungovania ekonomiky, zachovanie jej trhového profilu. Politická sféra však zostáva podmienkou a kľúčom k odstráneniu deformácií v ekonomike. Slobodné médiá od pondelka 16. januára zostrili tón informácií o kríze Budapešť - Európska komisia (EK). Úvodnikári Washington Postu dospeli k názoru, že vláda Viktora Orbána sa viac podobá režimom v Rusku a Bielorusku než demokraciám Západu. Agentúra AP pripomenula, že Orbánovi prischla nielen prezývka Viktátor, ale už aj Puszta Putin. Poslanec maďarského parlamentu Benedek Javor z opozičnej strany LMP (Politika môže byť iná) tvrdí, že „v Maďarsku nie je diktatúra, ale prerušilo demokratický vývoj. Nachádza sa niekde na polceste medzi demokraciou a diktatúrou”. Ani holandský denník Volkskrant nesúhlasí s tvrdeniami, že sa Orbán zvrhol na diktátora. Poukazuje však na niektoré znepokojujúce fakty. Zaráža to, že kedysi disident, ktorý sa podieľal na povalení gulášového komunizmu, komunizmu umiernenej maďarskej formy, nevie, že si jeho krajina zaslúži niečo nové od neho: gulášovú demokraciu. Na rokovaní nemeckých divadelných intendantov v Norimbergu vystúpil aj hosť, riaditeľ Maďarskej štátnej opery Balázs Kovalik. Povedal, že Orbánova vláda sa vydáva navonok za tolerantnú a liberálnu. V skutočnosti uskutočňuje politiku systematického vytláčania liberálnych síl z kultúry a médií. Čoraz viac kľúčových funkcií sa obsadzuje podľa politických, a nie odborných kritérií. V utorok 17. januára po zverejnení, že EK sa rozhodla zaviesť voči Maďarsku právne konanie v troch záležitostiach (ústava, justícia, ochrana osobných údajov), poskytol Orbán rozhovor nemeckému denníku Bild-Zeitung. Bránil v ňom zmeny zákonov, ktoré sa vo vedení EÚ pokladajú za sporné. Zopakoval, že Maďarsko zostáva demokratickou krajinou. „Sme otvorení a pripravení rokovať o všetkých problémoch, ktoré Európska komisia nastolí na báze serióznych argumentov.” Súčasne vyjadril odhodlanosť pokračovať v nastúpenom kurze. „Trváme na svojich hodnotách a hodnotách nášho národa, aj keď je protivietor. A aj keď dosiahne silu uragánu.” Orbán signalizoval predovšetkým možnosť zmeny zákona o centrálnej banke. „Sklonime sa v tomto prípade pred mocou, nie pred argumentmi,” povedal. Premiérova kancelária vo vyhlásení k rozhodnutiu EK zaujala v utorok tvrdšiu pozíciu. „Nedovolíme, aby medzinárodná ľavica obviňovala Maďarsko klamstvami a nepodloženým ohováraním.” Ešte v stredu denník Magyar Hírlap uviedol, že dnes čítame v takzvaných mienkotvorných európskych a medzinárodných novinách (protimaďarské články), ktoré sú jednoznačne napísané na objednávku. A keď nie, (ich autori) ukazujú dávno nevídané hĺbky slabomyseľnosti. „Vo všetkých týchto článkoch sa o nás od a do zet klame, čo prirodzene nie je nijaká novinka...” V Európskom parlamente (EP) bola stranícka príslušnosť kritikov maďarskej vnútornej politiky podľa ostrosti v poradí Zelení, liberáli a sociálni demokrati. Prvá upozornila na sporný kurz Orbánovej vlády americká ministerka zahraničných vecí Hillary Clintonová. Nad jeho smerovaním vyjadrila znepokojenie počas návštevy v maďarskom hlavnom meste vlani v júni. V decembri ho zopakovala v liste do Budapešti. Keď bol spor Budapešť - EK ešte latentný a všetko sa dalo ututlať v zákulisí, o zvrátenie zámerov Orbánovho kabinetu sa usiloval aj predseda EK José Manuel Barroso. Premiér sa nedal odradiť. Konflikt s výkonným vedením EÚ sa po vstupe ústavy do platnosti stal neodvratne otvoreným a veľkým. Už sa nemôže skončiť dohodou; víťaz môže byť len jeden. V stredu 18. januára mal ovplyvniť rozpravu v EP o maďarskej kríze Orbánov list Barrosovi. Premiér v ňom vyhlásil, že je pripravený na rokovania a kompromisy. List viedol na finančných trhoch k miernemu vzostupu forintu voči euru. Orbán v EP v úvodnom slove hovoril o úsilí zameranom na „obnovu Maďarska”, ktoré bolo pred prevzatím moci jeho vládou v roku 2010 „na pokraji kolapsu”. Súčasťou radikálnej obnovy a rozchodu s minulosťou bolo, ako povedal, prijatie alebo novelizácia 356 zákonov. V súvislosti s obavami EK o vývoj v krajine uviedol, že jeho vláda nebude robiť problémy. „Sme vám k dispozícii a pokúsime sa vám s tým pomôcť.” Poukázal na to, že pri rýchlom postupe mohlo dôjsť aj k niektorým chybám, ktoré sa však dajú pomerne ľahko napraviť. Zmierlivosť tónu jeho vystúpenia sa prejavila aj zdôrazňovaním, že sa jeho vláda opiera o osvedčené praktiky členov a základné práva EÚ. Ide o „obrovskú prácu” a pokúšame sa pri prestavbe posilniť Maďarsko v duchu európskych hodnôt. V záverečnom slove zmietol výčitky poslancov, ktorí s ním nesúhlasili, zo stola. Na tlačovej konferencii po rozprave odmietol aj kritiku, že celá ústava je zlá. V súvislosti s postupom EK a EP si položil otázku: „Kde sa zastavíme? Ktoré krajiny budú nasledovať?... Nastúpená cesta je nebezpečná cesta.” Odmietol názory, že Maďarsko je finančne na kolenách napriek tomu, že sa vláda rozhodla požiadať o medzinárodnú pomoc. „Čo Maďarsko potrebuje, nie je viac úveru. Nepotrebujeme peniaze od Nemecka. Nechceme peniaze od EÚ. Čo potrebujeme, je dohoda, ktorá bude hovoriť, že keď budeme čeliť problémom na medzinárodných trhoch... budeme sa môcť obrátiť na záchrannú sieť.” Orbán si v rozprave vypočul, že jeho režim je čoraz autoritatívnejší. „Celý tento parlament je úplne šialený, keď v Európskej únii akceptujeme krajinu, ktorá má stalinistickú ústavu,” uviedol spolupredseda frakcie Zelených v EP Daniel Cohn-Bendit. Šéf frakcie liberálov Guy Verhofstadt povedal premiérovi, že ide po nesprávnej ceste. Hannes Swoboda, šéf frakcie sociálnych demokratov, ho vyzval, aby nasledoval príklad bývalého českého prezidenta Václava Havla, „ktorý vždy bojoval proti komunizmu, ktorý však vždy bojoval aj za demokraciu”. Súhlasil s názorom, že v Maďarsku nie je diktatúra, ale faktom je, že sloboda je krok za krokom okliešťovaná. Podporu Orbánovi vyslovili viacerí poslanci pravicových európskych ľudových strán. Predseda ich frakcie v EP Joseph Daul uviedol, že voliči dali Orbánovi jasný mandát, aby skoncoval so všetkými bandami minulosti a zreformoval krajinu. Odmietol aj prirovnávanie Orbána k venezuelskému prezidentovi Hugovi Chávezovi a bývalému kubánskemu „komandantovi” Fidelovi Castrovi. U pozorovateľov diskusie v EP sa však vytvoril dojem, akoby poslanci a maďarský premiér hovorili v dvoch nepretínajúcich sa rovinách. Kým Orbánovi išlo o literu ústavy, poslanci kládli dôraz na jej ducha. V piatok (20. 1.) vo vysielaní stanice Kossuth Rádió oznámil Orbán, že sa vzdáva zámeru spojiť centrálnu banku s dohľadom nad finančným trhom PSZAF. Odôvodnil to tým, že spôsob ich spojenia, „ktorí oni (členovia EK) navrhli,... je pre nás neprijateľný; tak bude najľahšie vzdať sa spojenia oboch inštitúcií”. Ešte dodal, že maďarská vláda urobila svoju prácu, teraz je na rade druhá strana. Barroso ešte v stredu v EP upozornil, že EK sa neuspokojí s nedostatočnými odpoveďami Orbánovej vlády pri odstraňovaní konkrétnych porušení prístupovej zmluvy. Ak bude treba, prijme nové rozhodné opatrenia. Napriek polemikám na politických fórach EÚ sa spor Budapešť - EK rozhodne na ekonomickom poli. Silné karty drží v rukách EK. Jej súhlas s poskytnutím novej záchrannej pôžičky je predpokladom, aby sa prerušené rokovania s Medzinárodným menovým fondom (MMF) a EÚ s Maďarskom dostali znovu do pohybu. Má však aj ďalší nástroj, uvoľňovanie prostriedkov z rozvojových fondov. Napokon, nikto z analytikov nevie odhadnúť, dokedy dokáže ísť Orbán po „vlastnej ceste”. Vďaka znárodneniu 13 miliárd USD (10,08 miliardy eur) na účtoch súkromných dôchodkových fondov, ktoré viedlo k fiškálnemu prebytku v minulom roku, a istej rezerve vlády v hotovosti podľa viacerých ekonómov Orbánov kabinet nie je v situácii, aby bezhlavo ustupoval tlaku. Budapešť predala v posledných dvoch týždňoch viac štátnych dlhopisov, než plánovala. Ale ich úročenie vyše 9 %, dlhodobý pokles forintu (HUF), ktorého kurz voči euru zostáva nad 300 HUF, a špekulatívny stupeň úverového ratingu krajiny nenaznačujú zmenu k obratu. Úrok na štátne dlhopisy zostal pod 10 % len preto, lebo vláda sľúbila, že bude hľadať cestu k rýchlej dohode s medzinárodnými organizáciami. Situácia nie je dlho udržateľná bez hlbokej zmeny hospodárskej politiky Orbánovej vlády. Zoltán Török z rakúskej banky Raiffeisen uviedol, že ak vláda nedosiahne dohodu, spôsobí Maďarsku veľké ťažkosti. V blízkej budúcnosti, šiestich až 12 mesiacoch, by mala byť vláda schopná splácať dlhy. Dlho ísť osihotená však nevydrží. Orbánov splnomocnenec pre rokovania o novom úvere s veriteľmi Tamás Fellegi sa vrátil s prázdnymi rukami z Washingtonu, kde diskutoval so šéfkou MMF Christine Lagardeovou, a rovnako pochodil v piatok (20. 1.) aj na stretnutí s hospodárskym a menovým komisárom Ollim Rehnom. Fellegi viedol vo Washingtone i v Bruseli len sondážne rokovania, hoci Budapešť sa ich usilovala prezentovať ako pokračovanie diskusie o schválení nového úveru. Rehnov hovorca Amadeu Altafaj v súvislosti s prísľubmi Orbána v EP urobiť zmeny povedal: „Hovoríme o konkrétnych návrhoch zákonov.” Komisár žiadal, aby po prísľuboch nasledovali činy a výsledky. Altafaj sa vôbec nezmienil o termíne pokračovania činnosti misie MMF a EÚ k podmienkam úveru Maďarsku. K nemu je cesta zatiaľ zaťatá. EK nie je totiž spokojná so spôsobom, akým sa vlani dopracovala Orbánova vláda k rozpočtovému prebytku. Veľké sumy, ktoré získala neštandardnými opatreniami, sa podľa metodiky EÚ nemôžu zaratúvať do výsledku. Musia sa odrátať. Potom je isté, že rozpočet krajiny bol aj vlani schodkový. Ak sa to potvrdí, nové sankčné konanie proti Budapešti je na obzore, lebo Orbánova vláda bola už na túto úlohu upozornená. O ďalšom postupe sa budú radiť ministri financií EÚ v utorok (24. 1.). DPA získala z diplomatických kruhov informáciu, že maďarská vláda dostane dva mesiace na prijatie rozsiahlych úsporných opatrení. Maďarsko nie je členom eurozóny, preto nemôže dostať finančnú pokutu. EK ho v roku 2013 môže postihnúť zastavením stámiliónových prevodov z rozvojových fondov. Podľa ďalších expertov hrozí Maďarsku na jar, ak nedostane medzinárodnú pôžičku, bankrot. Chlieb sa bude lámať až na obnovených rokovaniach Orbánovej vlády s misiou MMF/EÚ o úvere asi 20 miliárd eur. Jeho poskytovatelia môžu žiadať - a zrejme aj budú - opustenie „neortodoxnej” hospodárskej politiky ministra Györgya Matolcsyho. Taká politika sa kedysi označovala ako „voluntaristická”. Ide o nevypočítateľné a svojvoľné zásahy štátu do ekonomického systému. Ich dôsledky sa už prejavujú. Investori sú zneistení, úroky štátnych dlhopisov rastú, forint dlhodobo padá, spotrebiteľské ceny stúpajú. Nový ekonomický kurz by mal presadzovať nový minister. Také býva pravidlo v trhových hospodárstvach. A dodržiavanie rozhodnutí EK, miera ich realizácie sa po poskytnutí úveru budú kontrolovať pred uvoľňovaním jednotlivých tranží. Takáto metóda sa teraz uplatňuje proti Grécku. Budapešť totiž nemôže rátať s tým, že sumu dostane k dispozícii naraz a bez podmienok. Hoci prijatie podmienok EÚ a MMF poškodí Orbána v očiach Maďarov, ktorí veria, že sa EÚ mieša do vnútorných záležitostí krajiny, spôsobí premiérovi oveľa menej politickej škody než potenciálny štátny bankrot a ďalší pokles forintu. Ten by rozložil strednú triedu, jadro voličov FIDESZ. Analytik výskumného tímu Political Capital Péter Kreko sa vyjadril podobne. Napísal, že „vláda sa vmanévrovala do slepej uličky. Skutočne nemá inú možnosť len zmeniť svoj kurz a prijať prísne podmienky EÚ”. Znamenalo by to výraznú stratu jej politickej povesti... ale to je jediná cesta, ako si vláda môže zachovať svoju pozíciu a vyhrať voľby v roku 2014. Opozícia dodáva, že pokiaľ dovtedy vydrží Orbán v premiérskom kresle.
Napätie v Maďarsku je rizikom aj pre Slovákov
21. januára 2012 - (sita)
Proti novej maďarskej ústave, ktorá platí od 1. januára, už v uliciach Budapešti protestovali desaťtisíce ľudí. Zhoršujúce sa nálady obyvateľstva podľa šéfa krajanskej slovenskej organizácie životu našej menšiny neprospievajú. Nepriaznivá ekonomická situácia, ale i politické spory a konflikty vlády Viktora Orbána s Európskou úniou vnášajú napätie aj do života slovenskej menšiny v Maďarsku. Práve na živote našich Slovákov sa podľa slov predsedu Svetového združenia Slovákov v zahraničí Vladimíra Skalského môže prejaviť stupňovanie nacionálnych vášní. „S určitými obavami sledujeme spoločenské konflikty i ekonomický vývoj v Maďarsku, a to, samozrejme, aj s ohľadom na významnú slovenskú komunitu, ktorá tam žije,” povedal agentúre SITA V. Skalský. Predseda Celoštátnej slovenskej samosprávy a súčasne generálny tajomník Svetového združenia Slovákov v zahraničí Ján Fuzik ho už podľa jeho slov v priebehu roku 2011 upozorňoval, že menšinám je maďarskou politikou venovaná čoraz marginálnejšia pozornosť. V Maďarsku žije podľa odhadov Úradu pre Slovákov žijúcich v zahraničí približne 110-tisíc Slovákov. Aj napriek prísľubom však nikdy nebolo vyriešené ich parlamentné zastúpenie, garantované predchádzajúcou ústavou, tvrdí šéf krajanskej organizácie. Dopady aktuálneho vývoja predstavujú podľa Skalského trojakú hrozbu - v oblasti inštitucionálnej, finančnej a v oblasti nálad obyvateľstva. „Vyzývame maďarskú vládu, aby pokračovala v tom, čo sa osvedčilo, teda v systéme menšinových samospráv, rovnako tak aby neznižovala finančnú podporu slovenskej menšine, ktorá má i tak veľké problémy so zachovaním si svojej identity, s nedostatkom mladých učiteľov i hodín slovenčiny na školách,” doplnil. Proti novej maďarskej ústave, ktorá platí od 1. januára, už v uliciach Budapešti protestovali desaťtisíce ľudí. Silnú kritiku zo strany EÚ vyvolali ústavné zákony o maďarskej centrálnej banke, súdnictve a ochrane osobných údajov. Zhoršujúce sa nálady obyvateľstva podľa V. Skalského životu našej menšiny neprospievajú. „Pokiaľ ide o nálady obyvateľstva a medziľudské vzťahy, musíme, bohužiaľ, konštatovať, že každá kríza v slovensko-maďarských vzťahoch sa prejavila najhoršie na Slovákoch v Maďarsku, ktorým na budovách rozbíjali okná, či inak ich napádali. Eskalácia nacionálnych vášní je v tomto smere vždy výrazným rizikom,” uzavrel. Tomáš Strážay zo Slovenskej spoločnosti pre zahraničnú politiku upozorňuje, že v napätej situácii musí byť slovenská menšina v Maďarsku naďalej objektom podpory zo strany Slovenska. „Určite, akékoľvek tendencie, ktoré smerujú k nárastu autoritarizmu a tým pádom aj k presadzovaniu myšlienky homogénneho národa, treba jednoznačne odsúdiť a treba takéto tendencie veľmi citlivo vnímať,” dodal T. Strážay.
Voliť poštou chce 728 Slovákov, posledná žiadosť prišla z Maďarska
23. januára 2012 - (tasr)
Záujem voliť v marcových parlamentných voľbách prejavilo celkom 728 Slovákov s trvalým pobytom v zahraničí. „Sedemnásť žiadostí bolo neúplných a štyri elektronické žiadosti prišli po termíne,” informovala TASR hovorkyňa miestneho úradu Bratislava-Petržalka Mária Grebeňová-Laczová s tým, že všetky údaje voličov sa ešte stále spracovávajú. V predošlých voľbách do Národnej rady SR úrad evidoval 572 žiadostí. Desiatka voličov podľa Grebeňovej nevedela, že nemá trvalý pobyt v zahraničí. „Podľa kópie občianskeho preukazu majú trvalý pobyt na Slovensku, takže tieto žiadosti sme poslali do miesta trvalého bydliska voličov, respektíve na miestny úrad inej bratislavskej mestskej časti,” dodala. Žiadosť o voľbu poštou musela byť doručená na príslušný úrad do 20. januára. „Posledný platný e-mail prišiel v piatok 20. januára o 23.40 h, a to od voliča z Maďarska,” uviedla hovorkyňa. Miestny úrad dostával v posledných dňoch v priemere 20 až 30 žiadostí denne. Úrad eviduje voličov z rôznych krajín. Okrem Európy sú medzi nimi aj USA, Japonsko, Kanada, Austrália, Mexiko, Spojené arabské emiráty, Južná Afrika, Keňa či Barbados. Aj keď Slováci väčšinou vedeli, ako majú postupovať, nastali aj mnohé kuriózne situácie. „Volič, ktorý má od roku 1998 trvalý pobyt v Českej republike, napísal do svojej žiadosti adresu do Dolného Kubína a v liste sa zmienil, že prikladá fotokópiu pasu a vyhlásenie. Nič také však neposlal. Rovnako, volič z Fínska poslal namiesto fotokópie svojho pasu fotokópiu pasu svojho syna,” uviedla Grebeňová. Miestny úrad žiadateľom o voľbu zo zahraničia pošle hlasovacie lístky a návratnú obálku do 4. februára. Aby bol hlasovací lístok započítaný, príslušný úrad ho musí dostať najneskôr v piatok 9. marca. Informácie môže volič získať aj na webovej stránke http://www.petrzalka.sk v sekcii Voľby do NR SR 2012.
Kampaň Voľby zo zahraničia úspešná
24. januára 2012 - (uszz.sk)
Slováci v zahraničí - voliči sú zatiaľ najaktívnejší v novodobých dejinách Slovenska. Záujem voliť v marcových parlamentných voľbách prejavilo celkom 728 Slovákov s trvalým pobytom v zahraničí. „Sedemnásť žiadostí bolo neúplných a štyri elektronické žiadosti prišli po termíne,” informovala médiá hovorkyňa miestneho úradu Bratislava-Petržalka Mária Grebeňová-Laczová s tým, že všetky údaje voličov sa ešte stále spracovávajú. Aj keď celkové čísla budú známe až po marcových parlamentných voľbách, vyzerá to tak, že počet záujemcov o hlasovanie narástol o tretinu. Naznačila to polnoc z piatka na sobotu. Poslednú emailovú žiadosť o voľby zo zahraničia zaznamenali emailové servery v Petržalke 20. januára presne 23.40, teda 20 minút pred uplynutím lehoty. Posledný email bol z Budapešti. Kým v roku 2010 prišlo od Slovákov, ktorí majú trvalý pobyt mimo Slovenska 572 žiadostí, tohto roku je ich 728, teda o 34 percent viac. Prvé čísla naznačujú, že sa zvýši aj celkový počet voličov zo zahraničia. Z približne 450-tisíc ich v roku 2006 volilo takmer 3 a pol tisíc, o štyri roky neskôr takmer 6-tisíc. Ak percento nárastu ostane, tohto roku by zo zahraničia malo voliť okolo 8-tisíc občanov. Ako povedal Milan Vetrák, predseda Úradu pre Slovákov žijúcich v zahraničí: „Veľké čísla robia skôr Slováci, ktorí si nechali trvalý pobyt na Slovensku. Múdrejší budeme naozaj až po voľbách, keď bude hotové štatistické vyhodnotenie. V každom prípade je to už teraz možné považovať za úspech vďaka celosvetovej kampani, do ktorej sa po prvý raz zapojil aj Úrad pre Slovákov žijúcich v zahraničí.” Miestny úrad Bratislava-Petržalka eviduje voličov z rôznych krajín. Okrem Európy sú medzi nimi aj USA, Japonsko, Kanada, Austrália, Mexiko, Spojené arabské emiráty, Južná Afrika, Keňa či Barbados.
Nálada maďarských spotrebiteľov klesla na minimum
23. januára 2012 - (sita)
Nálada spotrebiteľov v Maďarsku klesla v januári na najnižšiu úroveň za posledné viac ako dva roky. Podľa prieskum inštitútu GKI oslabil maďarský index spotrebiteľskej nálady na najnižšiu úroveň od septembra 2009, keďže pesimizmus spotrebiteľov týkajúci sa výhľadu ich financií sa výrazne zhoršil, čo prevážilo aj nad zlepšením výhľadu pre ich úspory. Zmiešaný index nálady, ktorý je kombinovaným ukazovateľom podnikateľských aj spotrebiteľských očakávaní, klesol v januári na mínus 26,8 bodu z decembrovej úrovne mínus 24,6 bodu a dostal sa tak najnižšie od novembra 2009. Inštitút ďalej informoval, že očakávania, ako sa bude vyvíjať výhľad maďarskej ekonomiky, sa zhoršili v každom segmente, najviac pritom v priemysle a sektore služieb. Maďarský forint, ktorý klesol skoršie tento mesiac na rekordné minimum 324,2 HUF/EUR, sa zotavil blízko k úrovni 300 HUF/EUR po tom, ako Budapešť prisľúbila prispôsobiť sporný zákon o centrálnej banke požiadavkám EÚ a vyslovila sa o rýchlu dohodu s medzinárodnými veriteľmi o úverovom programe.
Maďari chcú väčšiu slobodu tlače
V Budapešti demonštrovali tisícky ľudí. Chceli slobodu populárneho Klubrádia.
22. januára 2012 - (tasr)
Niekoľko tisíc Maďarov dnes demonštrovalo v Budapešti za slobodu tlače a proti strate frekvencií opozičnej komerčnej rozhlasovej stanice Klubrádió. Protest sa konal pri pomníku prvého uhorského premiéra Lajosa Battyhánya. Na podujatí trvajúcom poldruha hodiny rečníci vyjadrili názor, že sloboda slova a médií je v Maďarsku v súčasnosti ohrozená. Žiadali obnovenie vysielania populárneho Klubrádia, ktoré na základe rozhodnutia mediálnej rady prišlo o svoje budapeštianske frekvencie. Rozhodnutie mediálnej rady, nad ktorou má kontrolu vládny Maďarský občiansky zväz-Fidesz, označili rečníci za politické a za umlčanie opozičného média. Na demonštrácii vystúpili predstavitelia občianskych organizácií a osobnosti mediálneho a kultúrneho života. Medzi účastníkmi boli najmä priaznivci ľavice, ale aj sympatizanti a členovia Maďarského hnutia Solidarita a novej ľavicovej strany expremiéra Ferenca Gyurcsánya Demokratická koalícia. „Sme v hlbokom útlaku, čo sa týka slobody médií a demokratických práv v Maďarsku, máme čoraz horšie vzťahy so Slovenskom či Rumunskom. Vláda, žiaľ, chce vrátiť Maďarsko do obdobia šovinizmu a nacionalizmu, ktoré bolo medzi rokmi 1920 a 1945. Náš 'milovaný a ctený' premiér Viktor Orbán - ktorého dúfam, že čoskoro odpraceme - pracuje na zbúraní republiky a obmedzení práv a slobôd pod rúškom hlúpych rečí o akomsi Veľkom Maďarsku,” povedal pre TASR účastník demonštrácie a Gyurcsányov priaznivec József László Takács. „Netvrdím, že v Maďarsku nie je sloboda tlače, ale smerujeme k tomu. Existujú však mnohé ďalšie problémy s vládou Viktora Orbána,” povedala TASR 36-ročná žena. Podľa jej 38-ročného budapeštianskeho priateľa dianie v Maďarsku nesvedčí o tom, že by sa situácia ohľadom slobody tlače zlepšovala. „Problémom nie je iba sloboda tlače, ale aj centralizácia moci Maďarského občianskeho zväzu-Fidesz, ktorá už prekročila určité hranice a nie je isté, že to treba nechať bez odozvy,” zdôraznil účastník protestu. Demonštrácia, ktorú iniciovala skupina na sociálnej sieti Facebook, sa skončila bez incidentov. Na poriadok dohliadalo niekoľko stoviek policajtov.
V Budapešti protestujú proti tomu, že opozičné Klubrádió prišlo o frekvencie
22. januára 2012 - (tasr)
Proti tomu, že opozičná komerčná rozhlasová stanica Klubrádió prišla o frekvencie, ako aj za slobodu médií protestujú dnes v Budapešti tisíce demonštrantov. Zhromaždenie pri pomníku prvého maďarského premiéra Lajosa Battyhánya iniciovala skupina na sociálnej sieti Facebook. Klubrádió, ktoré má polmiliónovú poslucháčsku základňu, sa obrátilo na súd koncom decembra minulého roku po tom, čo na základe rozhodnutia Mediálnej rady prišlo o budapeštianske frekvencie. Rozhodnutie rady podľa vedenia rozhlasovej stanice znamená prakticky administratívne zrušenie Klubrádia, dokonca ho označilo za „zákaz” jeho činnosti. Voči rozhodnutiu rady sa zdvihla mohutná vlna protestov v kruhoch opozičných strán, ale aj verejnosti, uskutočnilo sa niekoľko demonštrácií. Predseda opozičnej Maďarskej socialistickej strany (MSZP) Attila Mesterházy vyzval premiéra Viktora Orbána, aby zverejnil svoj osobný postoj k prípadu Klubrádia. „Maďarsko sa rozhodne musí postaviť na stranu svojho právneho systému. Tí, ktorí obhajujú Klubrádió, nechcú nič iné, iba získať výhodu z dôvodu, že niekoho podporujú. Ak sa niekto uchádza o frekvencie, musí dať ponuku, ktorou môže vyhrať a nie iba zlomok toho, čo sú ochotní zaplatiť iní,” vyhlásil tento týždeň Orbán. Predseda maďarskej vlády zdôraznil, že priaznivcov Klubrádia darmo podporuje najväčšia veľmoc sveta, pretože hranice maďarského právneho systému nie je možné prekročiť. „V súťaži treba vyhrať v súlade s pravidlami a nie pomocou politických vzťahov,” dodal Orbán na margo osudu stanice, ktorú niektoré maďarské médiá označujú za obľúbenú u šéfky americkej diplomacie Hillary Clintonovej. Mediálna rada rozhodovala v decembri o osude frekvencií pre tri budapeštianske rozhlasové stanice. Najväčšiu pozornosť vyvolala strata frekvencií opozičnej stanice Klubrádió, ktoré vysielalo desať rokov.
Na Szigete budú aj Placebo, Hurts, The Horrors a Mando Diao
24. januára 2012 - (sita)
Na najväčšom maďarskom festivale Sziget, ktorý sa bude konať 6. až 13. augusta v Budapešti, sa predstavia britské skupiny Placebo, Hurts, The Horrors, Friendly Fires, Noah And The Whale, The Subways, britsko-španielska formácia Crystal Fighters a švédska kapela Mando Diao. Organizátori o tom informovali v utorok dopoludnia. Doteraz jedinou zverejnenou skupinou jubilejného 20. ročníka podujatia bola anglická alternatívno-rocková formácia The Stone Roses. “Je ťažké vyhnúť sa nostalgickým prejavom, ak sa dostanete tak ďaleko. Som ale presvedčený, že práve teraz musí Sziget pozerať vpred,” povedal šéf festivalu Sziget Károly Gerendai. “Ako každý festival, aj Sziget sa každoročne snaží ponúknuť svojim návštevníkom to najlepšie. Tento rok oslavujeme dvadsiate narodeniny, snažíme sa teda o to viac. Navyše máme tento rok za úlohu dokázať svetu, že ocenenie The Best Major Festival 2011 padlo do správnych rúk. Mimo ozaj multiumeleckej a unikátnej atmosféry festivalu Sziget predstavíme aj to najlepšie, čo v súčasnosti medzinárodná hudobná scéna ponúka. Aj preto sa tešíme vystúpeniu kapely Placebo, ktorá pracuje na novom albume a ich šou bude lepšia ako kedykoľvek predtým. Minuloročný megaúspech na jednej z menších scén nás zase presvedčil, že v roku 2012 musí hlavné pódium festivalu určite patriť aj Hurts. Práce na programe sú samozrejme stále v plnom prúde a ďalšie mená, ktoré už teraz môžem s hrdosťou potvrdiť, sú The Horrors, The Subways, Crystal Fighters, Mando Diao, Noah & The Whale a Friendly Fires,” dodal Gerendayi. Spomedzi ôsmich potvrdených skupín sa na Slovensku v minulosti predstavili Placebo, Mando Diao, Friendly Fires, Hurts a The Subways. The Horrors sa už dvakrát vystúpili v blízkej Viedni so slovenskými predkapelami Talkshow a The Swan Bride. Crystal Fighters vlani v auguste zahrali na rakúskom festivale Frequency v St. Pöltene a Noah And The Whale mohli ľudia zo Slovenska vidieť napríklad v máji 2011 na Linzfeste v rakúskom Linci. Sziget festival, jeden z najväčších európskych hudobných podujatí, navštívilo vlani v súčte siedmich dní 380-tisíc ľudí. Týždňová permanentka s kempingom na 20. ročník festivalu stojí v predpredaji 195 eur, päťdňová bez kempingu 165 eur. Jednodňovú vstupenku si záujemcovia môžu zakúpiť už za 40 eur. Predpredaj zabezpečuje napríklad stránka www.tixy.sk. Pre návštevníkov Szigetu zo Slovenska je výhodou, že Budapešť je pomerne prístupná a to autom, vlakom i autobusom. Cesta z Bratislavy až k areálu Szigetu trvá autom dve hodiny, z Košíc sa dá do maďarskej metropoly dostať pohodlne za tri hodiny.
Budapešť by sa mohla s veriteľmi dohodnúť na úvere najneskôr do apríla
23. januára 2012 - (tasr)
Maďarsko by sa mohlo so zahraničnými veriteľmi dohodnúť na novom úvere v objeme okolo 17 až 20 miliárd eur do marca, prípadne apríla. Povedal to dnes pre televíznu stanicu TV2 vedúci úradu predsedu vlády Mihály Varga. „Myslím, že dohodu by sme mohli uzatvoriť do marca alebo apríla,” povedal Varga. Ako dodal, pri odhade termínu dohody s veriteľmi vychádza z toho, že príprava dohody na zabezpečenie si predchádzajúceho úverového balíka (po nástupe krízy v Maďarsku v roku 2008) trvala Budapešti približne mesiac. Na otázku, či odhady médií, že hodnota nového úveru by sa mohla pohybovať okolo 17 až 20 miliárd eur, sú správne, Varga odpovedal, že podľa všetkého sa od týchto čísiel príliš nelíšia.
Švédsko predĺži Maďarsku prenájom Gripenov
24. januára 2012 - (tasr)
Švédska vláda odsúhlasila a minulý štvrtok aj ratifikovala úpravu zmluvy o prenájme bojových lietadiel typu Gripen pre maďarské ozbrojené sily, napísal dnes maďarský denník Népszabadság odvolávajúc sa na zdroje zo švédskych vládnych kruhov. Podľa upravenej zmluvy bude lízing lietadiel, ktorého platnosť sa pôvodne mala skončiť v roku 2015, predĺžený o desať rokov. Maďarsko nedávno požiadalo o korekciu v prvom rade z finančných dôvodov. Maďarské ministerstvo obrany vyčíslilo úspory na 63 miliárd forintov (208,7 milióna eur). Népszabadság poznamenal, že pre Švédov je síce predĺženie lízingu bez ďalšieho zvýšenia ceny lietadiel nevýhodné, ale technickú podporu budú aj v nadchádzajúcich desiatich rokoch poskytovať oni. To pre nich znamená v každom prípade ďalšie príjmy. Cena obstarávania Gripenov dosiahla 340 miliárd forintov (1,13 miliardy eur). Maďari prevzali v Kecskeméte prvých päť švédskych Gripenov 30. marca 2006. Zostávajúcich deväť kusov z celkovej objednávky 14 strojov dodal švédsky výrobca do decembra 2007.
Maďarsko možno príde o pomoc kvôli definícii manželstva
23. januára 2012 - (claritatis.cz)
V Maďarsku platí od začiatku tohto roka nová ústava, ktorá uvádza kresťanstvo ako základ národnej identity, a deklaruje, že dieťa si zasluhuje ochranu od okamihu počatia a podporuje manželstvo ako životné spoločenstvo jedného muža a jednej ženy. Denník Magyar Nemzet píše, že EÚ sa chystá zastaviť Maďarsku finančnú podporu, pokiaľ toto vymedzenie manželstva nezruší. Európska komisia vydala vyhlásenie, v ktorom hrozí, že podnikne kroky proti Maďarsku kvôli jeho novej ústave, ktorú ešte analyzuje ohľadne jej kompatibility so zákonodarstvom EÚ. P. Shenan J. Boquet, prezident Human Life International, vyzval maďarských vedúcich politikov, aby odporovali zastrašovaniu proti ich úsiliu znovu vytvoriť kultúru života v spoločnosti, ktorej hrozí populačný voľný pád po dlhom období potratov na požiadanie. „Je to jednoducho čisté vydieranie. EÚ v podstate udržuje mnohých zo svojich členov vo finančne oslabenej situácii, a potom im ponúka 'pomoc' za podmienok, ktoré sú závažným porušením kultúry a suverenity štátu.“ Boquet tiež poznamenal, že kresťania na celom svete sú inšpirovaní maďarským úsilím postaviť sa sekulárnemu prúdu v Európe, ktorý je proti životu a rodine. „Je nehorázne, že nevolení byrokrati v EÚ nútia Maďarsko a iné členské štáty, aby zdieľali ich pomalú samovraždu, než aby usilovali o zrejmú potrebu potvrdiť jedinú inštitúciu, ktorá im dáva budúcnosť - tradičnú rodinu“.
Orbanizácia smeruje k devastácii Maďarska
23. januára 2012 - (Juraj Droba - droba.blog.sme.sk)
Novou ústavou sa Maďarská republika zmenila na Maďarsko. Politikou V. Orbána sa v krajine však udiali zmeny, ktoré nezmenili iba názov krajiny, ale žiaľ aj jej charakter. Vývoj v Maďarsku od nástupu vlády premiéra Viktora Orbána je možné bez akéhokoľvek nadsadzovania označiť za krízu ústavnosti a demokracie. Oslabenie a politické ovládnutie Ústavného súdu, podkopanie nezávislosti centrálnej banky, likvidácia nezávislých médií a prísny vládny dohľad nad médiami, prenasledovanie opozície a získanie vplyvu nad prakticky každou politickou inštitúciou sú dnes v Maďarsku realitou. Je síce pravdou, že FIDESZ získal moc v demokratických voľbách, no spôsob ako moc zneužíva už dávno nie je v súlade s princípmi demokracie a pluralizmu, ktorých vysoký štandard by mal byť samozrejmosťou pre každého člena EÚ. Nežiadame dodržiavanie týchto štandardov od každej krajiny, ktorá má ambície stať sa členom únie? Aj táto situácia poukazuje na jednu zo slabostí EÚ. Kritériá na vstup do klubu sú prísne posudzované iba do momentu, pokiaľ je krajina za člena klubu prijatá. Následne akoby EÚ už bola menej dôsledná pri vyžadovaní ich dodržiavania. Zdá sa však, že povestný pohár v prípade Maďarska pretiekol a čoraz hlasnejšie a dôraznejšie sa ozýva aj Európska komisia a Európsky parlament. Slovensko môže na jednej strane cítiť isté zadosťučinenie, že imidž „zlého žiaka“, ktorý provokuje a je potrebné na neho stále žalovať a ukazovať prstom, teda imidž, ktorý sa mu vytrvalo a všemožne snažil „nalepiť spolužiak z Budapešti“ (žiaľ v rokoch 2006-2010 aj s pomocou nás samotných), sa neuchytil. Dnes sa už celý pedagogický zbor a inšpektori pozerajú na toho žiaka z Budapešti a neveriaco krútia hlavou kladúc si otázky, čo sa to vlastne deje a čo s ním ďalej. Novej slovenskej vláde to dáva možnosť byť vo vzťahu k Maďarsku pokojná a zodpovedná. Dnes už stačí dôsledne brániť naše národné záujmy a nenechať sa vyprovokovať k zbytočným siláckym gestám a rétorike. Jednoducho postačí, aby sme sa správali ako štandardný člen EÚ, pre ktorého je samozrejmá vysoká úroveň ochrany práv osôb hlásiacich sa k národnostným menšinám. Na druhej strane však politika Orbána a Fideszu znamená, že Slovensko stratilo partnera aj v témach, ktoré s národnostnými menšinami nemajú nič spoločné. Ťažko sa dnes dá s Budapešťou konštruktívne diskutovať a hľadať spoločné prístupy k zásadným strategickým otázkam regionálneho a globálneho významu. Dovnútra zahľadené, politicky nezodpovedné a ekonomicky zdecimované Maďarsko chýba taktiež vo V4. Váha celého zoskupenia klesá. Pozitívne vnímanie V4 ako úspešného modelu regionálnej spolupráce, ktorému sme sa isté obdobie tešili nielen v rámci EÚ a USA, ale aj v očiach ďalších partnerov, sa znižuje. Orbán so svojím štátotvorným Fideszom už dlhšie ukazuje, ako si predstavuje politickú moc. S použitím národných citov a veľkých rečí ignoruje odporúčania a žiadosti EÚ, návrhy Medzinárodného menového fondu, znepokojenie USA, Európskeho parlamentu, či Benátskej komisie Rady Európy a výhrady finančných inštitúcií a investorov. Medzitým klesá hodnota forintu a ratingové agentúry posúvajú krajinu na spodné poschodia. Správy o verejnom dlhu sú prehlušované slávnostnými fanfármi, zastrašovaním opozície a snívaním o veľkom Maďarsku. A chápať pritom „starosti a duchovné rany Maďarska“ (v zmysle byť zhovievavý) tak, ako to žiada minister zahraničných vecí Martonyi sa jednoducho nedá. Azda jediné, čo Orbán už pochopil je, že s krízou a zlou finančnou situáciou krajiny si bez pomoci MMF a EÚ neporadí. A tá nepríde pokiaľ sa nezmenia kritizované časti viacerých zákonov, najmä toho o centrálnej banke. Preto aj ten ústretovejší tón voči EK a zmierlivejšie vystupovanie pred poslancami EP. Problémy, ktoré nadniesla komisia sa vraj dajú rýchlo vyriešiť. No však počkajme si na konkrétne činy. A ak aj Orbán zmeny v predmetnej legislatíve pripustí, neznamená to, že sa začína meniť aj on a jeho názorová a politická podstata. Aká alarmujúca je dnes situácia v Maďarsku najlepšie dokumentuje príbeh môjho dlhoročného kamaráta, s ktorým som ešte v roku 1991 dral univerzitné lavice v belgickom Gente. Dnes je profesorom matematiky na Budapeštianskej univerzite, Spomínam si na naše siahodlhé diskusie o slovensko-maďarských vzťahoch vždy, keď sme sa raz, dvakrát do roka stretli. Každý z nás obhajoval „to svoje”, no zároveň sme sa úprimne snažili pochopiť uhol pohľadu toho druhého. Pred dvoma týždňami mi zazvonil telefón z Budapešti s otázkou, či si môže občan Maďarska otvoriť účet na Slovensku. Moja odpoveď bola kladná a pár dní na to sa môj kamarát objavil so svojimi úsporami v USD v pobočke jednej zo slovenských bánk a vložil si ich tam. Je to epizóda spred dvoch týždňov a vtedy mi definitívne docvaklo, že domáca situácia u nášho južného suseda je zúfalá. Potvrdil mi to telefonátom túto sobotu, keď do tej istej banky v Štúrove prišiel aj s ďalšími tromi priateľmi z Budapešti. Pozn.: Na poslednom Kongrese ELDR (strana európskych liberálov, ktorej členom je aj SaS) pred Vianocami bola jednohlasne schválená rezolúcia o novej maďarskej ústave. Čítal som už množstvo medzinárodných rezolúcií a zmlúv, ich jazyk je väčšinou veľmi opatrný a „diplomatický”. Táto ma prekvapila ostrosťou svojho znenia.
„Podporovateľov Orbána zo Slovenska treba poslať do väzby“
23. januára 2012 - (sns.sk / tasr)
Demonštrantov zo Slovenska, ktorí sa v sobotu (21.1.) zapojili do proorbánovskej demonštrácie v Budapešti, by SNS posadila do väzby. Vyhlásil to dnes prvý podpredseda národniarov Andrej Danko. Podľa SNS bolo smutné vidieť, že Orbána podporili autobusy z Dunajskej Stredy. „Keby SNS mala ministra vnútra, všetci ľudia z tej demonštrácie idú rovno do 48 hodín do väzby, rovno na hraniciach a boli by konfrontovaní s trestným zákonom a preskúmaná podstata trestného činu vlastizrady,” zdôraznil Andrej Danko. „Toto je možné, aby obyvatelia Slovenska vyvesovali transparenty: Ďakujeme ti Viktor! Zdraví ťa Felvidék! Ďakujeme ti za občianstvo!” Dnes už podľa prvého podpredsedu národniarov nikto nepochybuje o tom, že Orbán je veľký diktátor východnej Európy, že svojich ľudí len klame a vedie do záhuby. „To, čo sa deje v Maďarsku, nemá absolútne žiadnu obdobu,” dodal. Minister zahraničných vecí Mikuláš Dzurinda rieši pritom podľa SNS len kauzu Gorila. „Trasie sa, lebo jeho politická kariéra sa už končí,” povedal A. Danko. Premiérka Iveta Radičová zasa v Bruseli nevie zhmotniť problematiku vzťahu s Maďarskom. „Neexistuje politik, ktorý by v Bruseli jasne vysvetlil, čo to s nami vlastne Orbán stvára,” doplnil prvý podpredseda národniarov.
Orbán ďakoval Maďarom za provládny pochod
24. januára 2012 - (tasr)
Maďarský premiér Viktor Orbán sa dnes poďakoval Maďarom za účasť na sobotňajšom budapeštianskom provládnom pochode. Na videozázname zverejnenom na spoločenskej sieti Facebook Orbán povedal, že demonštrácia bola obrovským prejavom podpory Maďarsku. Podľa jeho slov po zmene režimu sa osobne mohol zúčastniť množstva masových zhromaždení, pričom najväčším bolo znovupochovanie obetí revolúcie v roku 1956, kde sa zišlo zhruba 200.000 ľudí. „V sobotu sa zhromaždilo najmenej dvakrát toľko ľudí, ak nie viac,” zdôraznil Orbán podľa ktorého to znamenalo povzbudenie vláde a aj jemu osobne k tomu, aby v nadchádzajúcich týždňoch úspešne pracovali a rokovali s Európskou úniou a s inými medzinárodnými organizáciami. „Skutočnosť, že spolu so mnou pracujú, cítia a modlia sa státisíce ľudí, znamená pre mňa mnoho. Dúfam, že spoločná vôľa prinesie svoje ovocie,” zdôraznil. Podľa maďarského rezortu vnútra sobotňajšej demonštrácie na podporu vlády a premiéra Orbána sa zúčastnilo 400.000 ľudí. „Podobná masa v Maďarsku na podporu vlády a jej politiky ešte nikdy nedemonštrovala,” uviedlo v sobotu ministerstvo. K pochodu vyzvala prostredníctvom sociálnej siete Facebook skupina priaznivcov vlády Maďarského občianskeho zväzu-Fidesz. Výzvu podpísal okrem iných majiteľ denníka Magyar Hírlap Gábor Széles, viacerí spolupracovníci tohto periodika, vrátane známeho publicistu Zsolta Bayera, ale aj šéfredaktor týždenníka Magyar Demokrata András Bencsik. Iniciátori pochodu vyjadrili obavy „zo stále silnejúcich hlasov na medzinárodnej scéne, ktoré pri prezentovaní Maďarska nespravodlivo zavádzajú a ktoré spôsobujú čoraz väčšie škody maďarskej ekonomike a Maďarom”.
100-tisícový pochod mieru za milovaného vodcu
23. januára 2012 - (František Ptáček - ptacek.blog.sme.sk)
V sobotu sa v centre Budapešti zorganizovala nebývalá masová demonštrácia na podporu Viktora Orbána. Človeka, ktorý už vyše roka vedie svoj intímny, národnooslobodzovací boj s každým kto žije a sa hýbe - okrem Číny, Venezuely a polynézskeho kráľovstva Tonga. Po využití demonštrácie sily, ktorá v slobodnom svete patrí väčšinou do arzenálu opozičných menšín, tu siahla neutíchajúcou európskou i svetovou kritikou otrasená „pozícia” dvojtretinovej väčšiny. Čiže bol to sám režim, ktorý sa perverzným spôsobom rozhodol zapózovať pred verejnosťou a ponapínať bicepsy v krivom, erárnom zrkadle. Veď bolo aj načase. Fidesz za posledný rok stratil vyše polovicu svojej voličskej základne a milovaný vodca predniesol svoj posledný prejav pred milujúcim ľudom niekedy vlani v marci. Dobre no! V tých prvých radoch tam nebol práve jeho ľud, len narýchlo splašené skupinky gymnazistov s rýchlokurzom tlieskania - ale čo sa dá robiť? Život je pes. Zdá sa, že u našich južných susedov mocensko-politická gravidita kulminuje do záverečnej fázy a svitá nádej, že režim už pomaly zarodí pre svojich prívržencov to, čo síce pred voľbami nesľuboval ale zato dodržal. Novorodenec má už aj meno. Dokonca také, že žiadna reštaurácia by sa zaň nemusela hanbiť: Demokracia na maďarský spôsob (pozn.: oficiálne odznelo z úst usporiadateľa na sobotňajšej demonštrácii). Kura na paprike i segedín sa osvedčili, možno svet zožerie aj túto špecialitu. Po stredajšom zasadaní parlamentu v Štrasburgu to vyzeralo tak, že Európa - až na pár svetlých výnimiek - nebude v menu veľmi prieberčivá a nepohrdne ani touto maškrtou. Grgne si, spláchne tokajským a Paxtonovu Anatómiu fašizmu cudne prikryje modrastou, vyhviezdičkovanou zástavou. Réžia, dramaturgia i logistika náborovej akcie k „mierovému pochodu” boli - ako už v prípade Fideszu je dobrým zvykom - zverené do rúk skutočných profesionálov. Databázy obyvateľstva s vyznačením politickej a religióznej príslušnosti poslúžili i teraz. Len v okolí Námestia hrdinov, kde sa konal jeden zo zrazov, bolo zoradených vyše 200 turistických autobusov (..a podľa svedkov väčšina z nich sa hneď po príchode vracala, takže v ten sobotný večer sa po Pešti potulovali bezradné regimenty opustených, kokardami vyzdobených legionárov z Hajdúcko-bihárskej, Boršodsko-abovsko-zemplínskej a Čongrádskej župy a vypytovali sa domácich na hlavnú stanicu). Masívny príval vidiečanov, ovešaných červeno-bielo pruhovanými vlajkami a papundeklovými bannermi, mohol pripadať domácim ako niečo medzi veľkým sedliackym povstaním a sťahovaním národov. Zo železničných nádraží kmitali vyčlenené dopravné prostriedky hlavného mesta už od raňajších hodín ako metronóm. Sú stále len dohady koľko sa ich v sobotu zišlo. Najpravdepodobnejšie sa zdajú byť čísla od 150 do 200 tisíc (BBC uvádza 100 a stranícke verejnoprávne médiá Fideszu rovných milión). Stačí to, že ich bolo požehnane. Veľmi veľa. Nikto však zatiaľ ani netuší, koľko to bude stáť tých ostatných vyše 9 miliónov daňových poplatníkov, ktorí by milovaného vodcu najradšej videli už v rehabilitačnej telocvični grazskej kliniky (pozn.: Graz - Univ. Klinik für Neurologie - obľúbené Orbánovo rekreačné miesto po prehratých parlamentných voľbách). Štandardnou gážou na hlavu pre importovaných dôchodcov a nezamestnaných z veľkomaďarských regiónov Felvidék (Slovensko), Székelyföld (Rumunsko) a Vajdaság (Srbsko) boli obed a 5.000Ft. Pre domácich 1.500 až 3.000 Ft, bez obeda. Aj keď odhliadneme od tisícov tých, ktorí si zapochodovali v strachu o svoje zamestnania ako aj od skutočnosti, že na financovaní tejto spontánnej civilnej prehliadky vláda kooperovala s viacerými sponzormi krajnej pravice, nebola to lacná zábava. Občanom krajiny, ktorej vláda zhabala médiá, rozkradla dôchodkové sporenie, vykastrovala ústavný súd, deformovala školstvo, totálne ochromila kontrolné mechanizmy voči centralizovanej moci a práve teraz kľačí pred vrátnicou MMF s deravým uhorským kalpakom v rukách, už fakt nič iné nechýbalo len mierový pochod za pár stoviek miliónov. Pri pohľade na transparenty s nápismi „Nebudeme kolóniou”, „EU=CCCP”, „MMF - nechaj si špinavé peniaze” či „Očistime si svoj národ” sa priam núka jednoduché a konečné riešenie: nech si teda idú. Nikto im nebráni, do EÚ ich nikto nevolal. Tam sa vstupuje predsa dobrovoľne. Nech sú samostatní, nech sú nezávislí, bohaverní a nech sa opíjajú predstavou, že aj geneticky dezinfikovaní. Keby nebolo tých zvyšných nevinných 85%, ktorí sú už dnes presvedčení, že krajina, ktorá ešte donedávna bola renomovanou Maďarskou republikou, mašíruje do sociálnej, politickej a ekonomickej izolácie, bolo by to pre každého najlepšie riešenie. Ale situácia nie je až taká jednoduchá. Najväčším omylom by bolo rovnítko medzi orbánizmom a obyvateľstvom, ktoré teraz začína splácať krutú daň za detinskú ľahkovernosť a volebnú pasivitu. Podľa mnohých pozorovateľov jediným možným reálnym východiskom ako sa zbaviť Orbána a patriť k Európe je nádej, že EÚ si predsa len zalistuje v Paxtonovej knihe a MMF uverí konečne slovám milovaného vodcu, ktorý údajne nikdy neklame, že totiž „my nepotrebujeme žiadnu pôžičku, len záchytnú sieť”. Nuž tá záchytná sieť by, hádam, ani nebola od veci. O záchytnej stanici už ani nehovoriac.
Maďari únii: Ruky preč od nás!
Provládny pochod. Naši južní susedia demonštrovali proti kritike únie.
23. januára 2012 - (hnonline.sk)
„Nebudeme kolóniou EÚ. Ruky preč od Maďarska. Milujeme Viktora Orbána.“ To všetko v sobotu v Budapešti odkázalo Európskej únii a ostatným kritikom Orbánovej vlády vyše 100-tisíc provládnych demonštrantov. Tým sa nepáčia výhrady Bruselu, ktorý nedávno nariadil našim južným susedom zmeniť kontroverzné ústavné zákony o centrálnej banke, súdnictve a ochrane osobných údajov. „Protestujeme proti opatreniam, ktoré chce únia Maďarsku nanútiť preto, aby dostalo pôžičku od Medzinárodného menového fondu,“ povedala pre maďarskú televíziu hírTV protestujúca Éva Bazsóvá. Do Budapešti preto prišli aj Orbánovi stúpenci z maďarskej menšiny zo Slovenska a z Rumunska. „Maďari ukázali, že v krajine síce boli drobné desaťtisícové protivládne demonštrácie, je to však nič v porovnaní s počtom tých, ktorí vládu podporujú,“ povedal spolupracovník HN v Maďarsku Gregor Martin Papucsek. Mierový pochod pre Maďarsko zorganizoval jeden podnikateľ a trojica provládnych žurnalistov. Jedným z nich bol novinár a Orbánov priateľ Zsolt Bayer, ktorý píše pre pravicový denník Magyar Hírlap. „Chceli sme ukázať, že napriek domácej a zahraničnej kritike má Orbánova vláda stále podporu maďarskej spoločnosti,“ povedal médiám jeden z organizátorov. Provládne médiá okrem toho tvrdili, že na proteste sa zúčastnilo oveľa viac, až 400-tisíc ľudí. Orbán napriek tomu kritike Európy pomaly ustupuje. V piatok totiž vyhlásil, že je pripravený upraviť kontroverzné maďarské zákony podľa prianí únie, hoci ho jej argumenty nepresvedčili. Vláda našich južných susedov už podľa neho ustúpila od hlavného bodu, ktorý únia kritizovala v zákone o centrálnej banke. Nedôjde totiž k plánovanému zlúčeniu centrálnej banky s regulátorom finančných trhov PSZAF. Táto fúzia by podľa únie ohrozila nezávislosť banky. O tom, že je Maďarsko ochotné spolupracovať pri riešení sporných zákonov, svedčí aj list generálnemu tajomníkovi Rady Európy Thorbjörnovi Jaglandovi. Ešte v piatok mu o ochote Maďarska zmeniť sporné zákony napísal maďarský minister zahraničia János Martonyi. K listu navyše priložil aj texty maďarského cirkevného, volebného a justičného zákona. Jagland totiž ponúkol Budapešti pomoc s preverením novej ústavy a sporných ústavných zákonov.
Fidesz tvrdí, že sobotňajší pochod bol najväčšou demonštráciou v Maďarsku
23. januára 2012 - (tasr)
Na sobotňajšom pochode podporilo vládu Viktora Orbána a Maďarsko 400 000 ľudí, reagovala dnes na víkendové budapeštianske podujatie hovorkyňa vládneho Maďarského občianskeho zväzu-Fidesz Gabriella Selmecziová, podľa ktorej išlo o doteraz najväčšiu maďarskú demonštráciu. Hovorkyňa vo vyhlásení vyjadrila vďaku a uznanie Maďarom a občianskej iniciatíve za to, že „sa dôstojne a disciplinovane zúčastnili doposiaľ najväčšej maďarskej demonštrácie”. Hovorca opozičnej Maďarskej socialistickej strany (MSZP) Zsolt Török v nedeľu okrem iného napísal, že po proteste „chleba lacnejší nebude”, pretože škody spôsobené chybnou hospodárskou politikou vlády, nespravodlivou daňou zvyšujúcou deficit rozpočtu a bojom o nezávislosť Maďarska, ktorý spôsobuje rast cien a oslabenie forintu, demonštrácia niekoľkých desiatok tisíc ľudí „nezneutralizuje”. Pokojného pochodu na podporu Orbánovej vlády od Námestia hrdinov k parlamentu na Kossuthovom námestí sa v sobotu popoludní zúčastnilo zhruba 250 000 ľudí; podľa vyhlásenia maďarského rezortu vnútra bolo demonštrantov takmer 400 000.
Maďari si svojho Orbána nedajú
23. januára 2012 - (Peter Morvay - Sme)
„Cohn-Bendit sa teraz bojí, keď si zapne televízor,” pochvaľoval si veľkosť davu vysoký mladík s odkazom na známeho ľavicového poslanca Európskeho parlamentu a popredného kritika Viktora Orbána. Práve na podporu maďarského premiéra sa v Budapešti v sobotu zišli desaťtisíce jeho obdivovateľov, aby mu ukázali, že za ním stoja aj proti zlobe celého sveta. Orbánova vláda čelí rastúcej kritike západu pre obmedzovanie demokracie a nezodpovednú ekonomickú politiku. Takzvaný mierový pochod na podporu Orbánovej vlády proti tomuto tlaku i domácej opozícii zvolali známe osobnosti krajnej pravice sympatizujúce s Fideszom. Tomu zodpovedali aj texty mnohých transparentov. Organizátori, šéfredaktor extrémistického týždenníka Demokrat András Bencsík či majiteľ ďalších krajne pravicových médií podnikateľ Gábor Széles kráčali na čele sprievodu a niesli široký nápis hlásajúci, že Maďarsko nebude kolóniou. Tlak Spojených štátov a Európskej únie aj podmienky Medzinárodného menového fondu pre ďalší úver Maďarsku niektoré nápisy prirovnávali k Trianonskej mierovej zmluve, ktorá priniesla rozpad historického Uhorska. Heslá, vzhľadom na zahraničné médiá, mnohé vo svetových jazykoch, tvrdili, že EÚ rovná sa Sovietsky zväz a žiadali „Ruky preč od Viktora Orbána”. Veľký úspech mal transparent pohoršujúci sa nad tým, že od maďarského štátu, starého 1116 rokov, niečo žiadajú Európska únia stará len 55 rokov, MMF starý 67 rokov a Spojené štáty, ktoré majú len 236 rokov. Na proteste sa zúčastnila aj stovka Rómov vyslaná spojencom Fideszu, rómskou stranou Lungo drom. „On sa nás Rómov zastal aj v Bruseli a niečo konkrétne pre Rómov konečne robí,” chválil premiéra hovorca skupiny. Na otázku, čo konkrétneho súčasná vláda urobila, odpovedal, že vznikla koncepcia riešenia rómskej otázky. Účastníci pochodu popierali, že by boli v Maďarsku akékoľvek problémy s demokraciou. „Sme demokrati, chceme však byť demokrati na maďarský spôsob, tak ako sme si to sami vymysleli,” ubezpečoval Bencsík dav na Kossuthovom námestí pred budovou parlamentu, kde sa pochod skončil. K veľkému sklamaniu prítomných však na námestí nevystúpil ich hrdina Orbán, aj keď ho o to organizátori žiadali. Premiérov hovorca Péter Szijjártó to odôvodnil tým, že aj keď podpora Orbána veľmi potešila, nebude na demonštrácii rečniť, lebo ju považuje za občiansku akciu. Szijjártó sa tiež účastníkom poďakoval, že sa na najväčšej demonštrácii v dejinách krajiny zastali Maďarska. Na pochode sa zúčastnili aj Maďari zo susedných štátov. Spravodajský server blízky SMK felvidék.ma zverejnil minulý týždeň výzvu, v ktorej redakcia žiada svojich čitateľov, aby na demonštráciu prišli. Boj Orbánovej vlády za suverenitu Maďarska podporila aj mládežnícka organizácia SMK Via Nova. „Felvidék ďakuje za dvojaké občianstvo a za novú ústavu,” hlásal na pochode transparent, ktorý niesli v susedstve tabule s nápisom Dunajská Streda, označujúcej adresu tejto skupinky.
Orbán a jeho extrémisti
22. januára 2012 - (Peter Morvay - Sme)
Kým ozajstní európski konzervatívci začínajú od Orbána dávať ruky preč, stáva sa maďarský premiér čoraz viac hrdinom krajnej pravice. V Maďarsku sú demonštrácie oveľa masovejšie než u nás, skúsenosti však aj tam hovoria, že počet účastníkov udávaných organizátormi treba vždy deliť. Pri posledných protestoch proti politike Viktora Orbána tromi až piatimi, pri dávnejších i súčasných demonštráciách organizovaných premiérovou stranou Fidesz piatimi až desiatimi a demonštrácie organizované na Orbánovu podporu krajnou pravicou po sobote najskôr až dvadsiatimi. Aj keď organizátori davu natešene oznámili, že sa ich zišiel rovný milión, skutočné číslo zostalo pod pôvodne avizovanými stotisícmi. I tak sa však na podporu vlády zišlo viac ľudí, než na zatiaľ najväčšej demonštrácii proti nej na začiatku januára. Nie však o toľko viac, aby ju mohol Fidesz považovať za veľký úspech. Strana ju síce oficiálne neorganizovala, logisticky ju však podporovala a brala ako skúšku na vlastný míting 15. marca. Nečudo, že význam akcie umelo nafukovala. Ministerstvo vnútra vydalo veľmi neobvyklé vyhlásenie, že sa „udalosti s príjemnou atmosférou zúčastnilo 400-tisíc ľudí“ a že „čo pamäť siaha, nedemonštrovala v Maďarsku taká masa na podporu vlády a jej politiky“. (Tým však poprelo jeden z politických mýtov Fideszu, že pri voľbách v roku 2002 na míting premiéra Orbána prišli dva milióny ľudí, a navyše nechtiac pripomenulo, že naposledy takéto masové akcie na svoju podporu dokázali zvolať pred rokom 1989 komunisti.) Štátna televízia po pochode zaradila mimoriadne vysielanie „diskusného“ programu, kde sa moderátor snažil z jediného nezávislého účastníka-politológa (druhým bol spoluorganizátor pochodu) za každú cenu vymámiť, že akcia svetu ukázala, že vláda má podporu ľudu a to musí Medzinárodný menový fond vziať do úvahy, ak s ňou bude rokovať. To však nebol najväčší problém. Sobotná demonštrácia bola v jednom ohľade pokračovaním stredajšej debaty s Orbánom v Európskom parlamente. Tú fideszácke médiá tiež označujú za úspech, v čom im pomohlo, že mnoho poslancov kritizujúcich Orbánov režim zjavne nemalo príliš presné informácie. Aj tak však šlo o veľmi pochybný úspech. Najnápadnejším rysom debaty v Štrasburgu totiž bolo, že sa za maďarského premiéra naplno a s nadšením postavili už len Kaczynského poľskí poslanci a európska krajná pravica, neofašisti z rôznych krajín a severotalianski separatisti. Vystúpenia európskych ľudovcov (okrem maďarských vrátane krajanov zo susedných štátov) boli veľmi zdržanlivé a obmedzili sa väčšinou na to, že budú akceptovať výsledok únijného prešetrovania Budapešti. Aj sobotňajší „mierový pochod“ zvolali osobnosti síce blízke Orbánovi, názorovo však patriace skôr ku krajnej pravici. Šéfredaktor extrémistického týždenníka Demokrata András Bencsík bol jedným zo zakladateľov polovojenskej Maďarskej gardy a rozišiel sa s ňou, až keď garda zostala verná strane Jobbik. (SMK blízky týždenník Szabad Ujság z Demokratu naposledy prevzal rozhovor s talianskym pavedcom, podľa ktorého sú Maďari najstarší kultúrny národ Európy a žili v Karpatskej kotline už v mladšej dobe kamennej.) Publicista Zsolt Bayer je známy antisemitskými výrokmi a štvaním, a bohatý podnikateľ Gábor Széles zase vlastní médiá, v ktorých Bayer pôsobí. Na Echo TV, vlastnenej Szélesom, má vlastný program Ferenc Szaniszló, ktorý hlása, že Maďari sú vyvoleným národom, preto ich všetci ostatní nenávidia, oni však prinesú nový svetový poriadok, i keď ich dnes okupuje „euroatlantická bagáž“. Žiada tiež návrat Felvidéku k Maďarsku a vo svojom programe prehráva iredentistické pesničky z medzivojnového obdobia. „Spisovateľ“ Ádám Pozsonyi najskôr vyzýval len na ničenie kníh „nemaďarských“ autorov, ako je laureát Nobelovej ceny Imre Kertész či Péter Esterházy, v decembri už v denníku Magyar Hírlap (patrí tiež Szélesovi) písal, že týchto vrahov národa treba natiahnuť na dereš. Tomu zodpovedali aj demonštrujúci. Väčšinou vyzerali ako veľmi sporiadaní postarší ľudia (organizátori žiadali, aby každý prišiel vo svojich najlepších šatách), na svojich transparentoch však často hlásali a v debatách medzi sebou počas pochodu často opakovali názory, ktoré sa inde v Európe považujú už právom za pravicovo či ľavicovo extrémistické: všetci nás chcú zničiť, Maďari bojujú o svoje prežitie proti svetovému kapitálu snažiacemu sa ich zotročiť, za všetkým sú vždy Židia, ktorí nestrpia žiadnu konkurenciu a v Orbánovi má krajina konečne prvého naozaj maďarského vodcu, za ktorého treba hoci aj padnúť. Najotvorenejšie to, proti komu akcia naozaj mieri, mimochodom, vyjadril šéf autonomistického združenie Harmónia AT z Dunajskej Stredy s transparentom, na ktorom bol vedľa skratiek USA a Európskej únie primaľovaný znak Izraela. To, že sa za Orbána už doma aj vo svete najnadšenejšie stavajú najmä prívrženci extrémistických ideí, nie je náhoda. Zodpovedá to tomu, ako sa sám maďarský premiér rétoricky i v činoch, celým svojím stále paranoickejším obrazom nepriateľského sveta stále zjavnejšie vzďaľuje demokratickej a konzervatívnej európskej pravici. A ako si to európski konzervatívci doma i vo svete začínajú uvedomovať. Čomu doteraz bránilo, že Orbán je šikovný politik a dokáže doma hovoriť inak než pri vystúpeniach pred európskymi partnermi. Nadšenie domácej krajnej pravice však má aj iný dôvod. Jej exponenti v sobotu nepodporili len vládu, ktorej premiér (okrem viac-menej otvoreného antisemitizmu) hlása ich idey, ale aj jednu z mála vlád v Európe, ktorá je ochotná masívne podporovať extrémistické médiá, napríklad pomocou vládnych zákaziek a inzercií či tlakom na súkromných inzerentov. A ktorá je, naopak, rovnakými prostriedkami ochotná znemožňovať život a prácu kritikov extrémistov.
Orbánovi sympatizanti prirovnali tlak únie a USA k Trianonu
21. januára 2012 - (Peter Morvay - Sme)
Maďari demonštrujú radi, skúsenosti však hovoria, že počet demonštrantov udávaných organizátormi treba vždy deliť. V prípade protestov proti politike Viktora Orbána tromi až piatimi, v prípade demonštrácií organizovaných jeho stranou Fidesz piatimi až desiatimi a demonštrácie organizované na Orbánovu podporu krajnou pravicou po sobote najskôr dvadsiatimi. Aj keď organizátori davu na Kossuthovom námestí pred parlamentom natešene oznámili, že sa ich zišiel rovný milión, skutočné číslo zostalo hlboko aj pod pôvodne avizovanými stotisícmi. I tak sa však na podporu vlády pravdepodobne zišlo viac ľudí, než na najväčšej demonštrácii proti nej na začiatku januára. Protest nazvaný mierovým pochodom zvolali známe osobnosti podporujúce Orbána, ideovo však patriace skôr ku krajnej pravici. Šéfredaktor extrémistického týždenníka Demokrata András Bencsík bol jedným zo zakladateľov polovojenskej Maďarskej gardy, publicista Zsolt Bayer je známy antisemitskými výrokmi a bohatý podnikateľ Gábor Széles zase vlastní médiá, v ktorých napríklad Bayer pôsobí. Tomu zodpovedali aj texty mnohých transparentov. Demonštrácia mala podporiť vládu čeliacu silnému tlaku zahraničia. Kritiku Spojených štátov za obmedzovanie demokracie a podmienky Európskej únie a Medzinárodného menového fondu pre ďalší úver Maďarsku nápisy prirovnávali k Trianonskej mierovej zmluve, ktorá priniesla rozpad historického Uhorska, úniu k Sovietskemu zväzu, a tvrdili, že Maďarsko nebude kolóniou. Objavovali sa nápisy „Ruky preč od Viktora Orbána“ a oslavujúce súčasného premiéra. „Sme demokrati, chceme však byť demokrati na maďarský spôsob, tak, ako sme si to sami vymysleli,“ ubezpečoval svet jeden z rečníkov na Kossuthovom námestí. Protestu sa zúčastnili aj Maďari zo susedných štátov. „Felvidék ďakuje za dvojaké občianstvo a za novú ústavu,“ hlásal transparent v susedstve tabule Dunajská Streda, označujúcej domovskú adresu tejto skupinky.
Nebudeme kolóniou, odkázali Maďari
23. januára 2012 - (Peter Morvay - Sme)
„Ak nechcete, aby v Maďarsku volil vládu a premiéra Medzinárodný menový fond, zúčastnite sa tejto akcie,” zvolával na sobotňajšiu demonštráciu na pomoc vláde Viktora Orbána jeho verných známy krajne pravicový publicista Zsolt Bayer. Výzvu a varovanie, že inak krajina opäť dopadne ako v Trianone, vypočuli desaťtisíce ľudí. Pokojným pochodom mestom so sviečkami chceli podporiť vládu a jej premiéra Viktora Orbána, ktorý čelí stále väčšiemu tlaku zahraničia. A tiež zatieniť protiorbánovské demonštrácie, ktorých v Maďarsku pribúda. Vzhľadom na prítomnosť zahraničných médií často cudzojazyčné transparenty hlásali I love Viktor Orbán či EÚ = USSR. „Ukázali sme našej vláde, že nie je sama a Európe, že sa nestaneme kolóniou,” oznámil davu na koniec pochodu Bayer. Vládna strana Fidesz pripravuje s podobným cieľom vlastný veľký míting na hlavný národný sviatok 15. marca. Budapeštianska radnica ovládaná Fideszom a vláda na tento termín rezervovali všetky väčšie priestranstvá v meste, aby aj takto zabránili demonštráciám občianskych aktivistov a opozície.
Pochodu na podporu Orbánovej vlády sa zúčastnilo 250.000 ľudí
21. januára 2012 - (tasr)
Pochodu na podporu vlády premiéra Viktora Orbána, ktorý sa dnes začal na budapeštianskom Námestí hrdinov a skončil sa pri parlamente na Kossuthovom námestí, sa zúčastnilo podľa niektorých odhadov až 250.000 ľudí. Organizátori očakávali 100.000 priaznivcov. Účastníci podujatia niesli maďarské národné vlajky a transparenty podporujúce Orbána. Organizátori pochodu vyjadrili obavy „zo stále silnejúcich hlasov na medzinárodnej scéne, ktoré pri prezentovaní Maďarska nespravodlivo zavádzajú a spôsobujú čoraz väčšie škody maďarskej ekonomike a Maďarom”. Pochod, ktorého pokojný priebeh zabezpečovali stovky policajtov, sa skončil na Kossuthovom námestí spevom hymnickej piesne. Prejavy nezazneli, aj keď mnohí účastníci si želali vystúpenie Orbána. „Mám veľmi rada každý druh spravodlivosti - rodinnú, národnú, medzinárodnú, preto považujem túto demonštráciu za veľmi dôležitú. Domnievam sa, že teraz sa voči Maďarsku deje veľká nespravodlivosť,” povedala pre TASR jedna z demonštrujúcich Klári Feketeová. Podľa jej slov voči vláde Viktora Orbána momentálne prebieha koordinovaný útok. „Sme tu na to, aby sme dokázali, že sa pokojne, kultúrnym a európskym spôsobom staviame na stranu maďarskej vlády, ktorá získala dvojtretinovú väčšinu v parlamente. Myslíme si, že toto je problémom pre určité kruhy západného sveta, že malý maďarský národ sa pokúša ísť svojou vlastnou cestou, cestou slobody, čo ja osobne maximálne podporujem,” dodala. „Európska únia zneužíva Maďarsko, ako doteraz nikto. Zničí nás. Dáva nám peniaze a určuje si, na čo ich máme použiť, nemôžme ich minúť na to, na čo by sme chceli. Úplne nás zničí daňami a všetko nám zoberie. Preto sme tu a protestujeme proti tomu. Bolo by lepšie vystúpiť z Únie a nechať ich tak,” konštatoval pre TASR rozhorčený 72-ročný bývalý obchodník. Na demonštráciu vyzvala prostredníctvom sociálnej siete Facebook skupina priaznivcov vládnuceho Maďarského občianskeho zväzu-Fidesz. Výzvu podpísal okrem iných majiteľ denníka Magyar Hírlap Gábor Széles, viacerí spolupracovníci tohto periodika, vrátane známeho publicistu Zsolta Bayera, ale aj šéfredaktor týždenníka Magyar Demokrata András Bencsik.
Milujeme Orbána - Odkázala do Bruselu maďarská ulica
23. januára 2012 - (pravda / reuters / čtk)
Cez maďarskú metropolu sa prevalila mohutná vlna stúpencov predsedu vlády, zástancovia ho bránili proti kritike od Európskej komisie. Nechceme byť kolóniou - objavil sa slogan na mnohých transparentoch. Milujeme Viktora Orbána - stálo na ďalších. Premiéra prišlo v sobotu podporiť do Budapešti stotisíc ľudí, napísal portál Index. Ministerstvo vnútra tvrdí, že ich bolo až 400-tisíc. Demonštranti požadovali, aby zahraničie dalo ruky preč od Maďarska. Nad hlavami účastníkov veľkého pochodu viali nielen maďarské zástavy, vidieť boli aj názvy slovenských a rumunských miest, kde žijú príslušníci maďarskej menšiny. Orbán sa nachádza pod paľbou zahraničnej kritiky, pretože v parlamente presadil viaceré zmeny, ktoré podľa Bruselu odporujú európskym pravidlám a hodnotám. Demonštranti to považujú za neprípustné zasahovanie do vnútorných záležitostí štátu. „Mnohí z tých, čo sem prišli, si myslia, že veci v Maďarsku sa neuberajú dobrým smerom, ale chyby nesmú viesť k špekulatívnym útokom, ktoré slúžia jedine záujmov špekulantov,” poznamenal jeden z účastníkov, 22-ročný študent Bela Petrik. Rečníci zdôrazňovali, že Maďarsko sa nepoddá Západu. „Nechceme byť domíniom, nechceme byť kolóniou, to je náš odkaz do zahraničia. Druhý znie tak, že plne podporujeme Orbána a sme hrdí na to, čo sme dosiahli vo voľbách v roku 2010,” vyhlásil publicista András Bencsik v narážke na volebný triumf Fideszu. Politológ Zoltán Kiszelly označil pochod za dôkaz, že vládnuca strana zostáva najsilnejšou politickou silou v krajine. „Účastníci odkázali zahraničným partnerom, aby prestali Maďarsku hovoriť, čo má robiť. Spôsob, akým boli potopené vlády v Grécku a v Taliansku, u nás nebude fungovať, pri pohľade na takú silnú verejnú podporu je otázka predčasných volieb bezpredmetná,” podotkol Kiszelly.
„Ruky preč od nás!“
23. januára 2012 - (Hospodárske noviny)
„Nebudeme kolóniou EÚ. Ruky preč od Maďarska. Milujeme Viktora Orbána.” To všetko v sobotu v Budapešti odkázalo Európskej únii a ostatným kritikom vlády maďarského premiéra Viktora Orbána vyše 100-tisíc provládnych demonštrantov. Tým sa nepáčia výhrady Bruselu, ktorý nedávno nariadil našim južným susedom zmeniť tri kontroverzné ústavné zákony. „Protestujeme proti opatreniam, ktoré chce únia Maďarsku nanútiť preto, aby dostalo pôžičku od Medzinárodného menového fondu,” povedala pre televíziu hírTV protestujúca Éva Bazsóvá. Do Budapešti preto prišli aj Orbánovi stúpenci z maďarskej menšiny zo Slovenska a z Rumunska. „Maďari ukázali, že v krajine síce boli menšie desaťtisícové protivládne demonštrácie, je to však nič v porovnaní s počtom tých, ktorí vládu podporujú,” povedal spolupracovník HN v Maďarsku Gregor Martin Papucsek. Pochod zorganizovali jeden podnikateľ a trojica provládnych pravicových žurnalistov. Provládne médiá okrem toho tvrdili, že na proteste sa zúčastnilo oveľa viac, až 400-tisíc ľudí. Orbán napriek tomu kritike Európy pomaly ustupuje. V piatok vyhlásil, že vláda ustúpila od hlavného bodu, ktorý únia kritizovala v zákone o centrálnej banke. Nedôjde tak k plánovanému zlúčeniu centrálnej banky s regulátorom finančných trhov PSZAF.
Desaťtisíce ľudí v Budapešti demonštrovali za Orbána
21. januára 2012 - (sita)
Desaťtisíce ľudí sa v sobotu poobede zišli v centre maďarskej metropoly Budapešť, aby vyjadrili podporu politike vlády premiéra Viktora Orbána. Ľudia pochodovali od Námestia hrdinov až k budove parlamentu. Počas takzvaného Pochodu mieru demonštranti niesli národné vlajky a skandovali heslá podporujúce Orbána, ktorý sa v uplynulých týždňoch dostal po paľbu tvrdej kritiky Bruselu pre novú ústavu. Zhromaždení chceli pochodom vyjadriť svoju vôľu „žiť v slobode, v mieri a porozumení v rámci demokracie”. Agentúra AFP hovorí o 100-tisícovej účasti. V čase proorbánovskej demonštrácie sa v Budapešti konalo aj podujatie namierené proti prezidentovi Pálovi Schmittovi. Ten je podozrivý z plagiátorstva pri tvorbe svojej dizertačnej práce. Pred prezidentskou rezidenciou sa zišlo niekoľko sto ľudí, ktorí Schmitta vyzývali na odchod z funkcie. Schmitt však obvinenia, že doktorát získal podvodom, odmieta.
Pochodu na podporu Orbána sa má zúčastniť až 100-tisíc ľudí
20. januára 2012 - (tasr)
Organizátori sobotňajšieho „Pochodu za Maďarsko” na podporu politiky premiéra Viktora Orbána očakávajú až 100-tisíc účastníkov. K podujatiu sa pripojí aj rómska občianska organizácia Lungo Drom a vyše 500 rómskych samosprávnych vodcov. Podľa piatkového vydania maďarského denníka Magyar Hírlap viacero občianskych organizácií a jednotlivcov, ktorí avizovali účasť na demonštrácii, vyjadrili želanie, aby v závere pochodu pri parlamente na Kossuthovom námestí vystúpil s prejavom premiér Orbán. Napriek tomu sa tak nestane - organizátori totiž viackrát zdôraznili, že podujatie bude bez prejavov a bude tichou demonštráciou „za suverenitu Maďarska”. Predseda Lungo Dromu a parlamentný poslanec Flórián Farkas v stredu oznámil, že predstavitelia Rómov žijúcich v Maďarsku „cítia a vidia medzinárodný tlak, ktorý ťaží maďarskú vládu a jej premiéra”. Osoba Orbána je zárukou pokračovania začatých programov, zdôvodnil účasť na provládnej demonštrácii. K demonštrácii vyzvala prostredníctvom sociálnej siete Facebook skupina priaznivcov vlády Maďarského občianskeho zväzu-Fidesz. Výzvu podpísal okrem iných majiteľ denníka Magyar Hírlap Gábor Széles, viacerí spolupracovníci tohto periodika, vrátane známeho publicistu Zsolta Bayera, ale aj šéfredaktor týždenníka Magyar Demokrata András Bencsik. Iniciátori pochodu vyjadrili obavy „zo stále silnejúcich hlasov na medzinárodnej scéne, ktoré pri prezentovaní Maďarska nespravodlivo zavádzajú a ktoré spôsobujú čoraz väčšie škody maďarskej ekonomike a Maďarom”.
Martonyi vyjadril ochotu spolupracovať s Radou Európy
21. januára 2012 - (tasr)
Maďarsko je ochotné spolupracovať s Radou Európy v otázke riešenia sporných zákonov. Vyplýva to z listu, ktorý zaslal maďarský minister zahraničných vecí János Martonyi generálnemu tajomníkovi Rady Európy Thorbjörnovi Jaglandovi. Martonyi k listu priložil aj texty cirkevného, volebného a justičného zákona, informovalo v piatok večer tlačové oddelenie maďarského rezortu diplomacie. Jagland tento týždeň ponúkol Martonyimu expertnú pomoc v súvislosti s preverením novej ústavy a s ňou súvisiacich ústavných zákonov. Rada Európy navrhla, aby si Budapešť vyžiadala odborný posudok zákonov týkajúcich sa justície, náboženskej slobody a parlamentných volieb od Benátskej komisie, ktorá funguje v rámci rady. Šéf maďarskej diplomacie akceptoval ponuku na vypracovanie posudku Benátskou ponukou. „Sme otvorení konzultácii aj v prípade mediálneho zákona, ktorého text po úprave v nadchádzajúcom období tiež zašleme,” oznámil Jaglandovi Martonyi. Európska komisia v stredu oznámila, že preveruje sporné maďarské zákony pre vážne obavy z ich súladu s právnymi normami Európskej únie. Komisia uviedla, že najrýchlejším spôsobom rozptýlenia týchto obáv by bolo, keby konali maďarské orgány.
„Ak by nabehli maďarskí poľovníci, sme hotoví za dva dni“
21. januára 2012 - (tasr)
Slovenská národná strana (SNS) bude presadzovať zachovanie rovnej dane a jej zníženie na 16 percent rovnako ako zvýšenie dôchodkov minimálne o 100 eur. Po sobotňajšom zasadnutí rozšíreného predsedníctva strany v Žiline to povedal jej predseda Ján Slota. Ako dodal, rozšírené predsedníctvo v sobotu prijalo programové memorandum pred predčasnými parlamentnými voľbami, ktoré pokrýva všetky oblasti života spoločnosti. Slovensko sa podľa neho musí vyrovnať s „cigánskou otázkou”, ktorá deptá spoločnosť. Neprijateľné je zadlžovanie Slovenska a podľa Slotu treba povedať jasné nie tým, ktorí chcú zadlžiť štvrtú generáciu dopredu. „A to nie je len SDKÚ-DS, KDH a Most-Híd, ale aj Smer-SD. Všetci hovoria o riešeniach, no to nie sú riešenia, ale cesta do pekla,” zdôraznil šéf národniarov s tým, že SNS je za Európsku úniu, ale za úniu postavenú na národných štátoch a národných ekonomikách. Slota tiež poukázal na potrebu podstatne väčšej zainteresovanosti vlády na zvýšení obranyschopnosti štátu. „Naša armáda je totálne, ale totálne neobranyschopná a ak by nabehli len maďarskí poľovníci so svojimi guľovnicami, boli by sme hotoví za dva dni,” uzavrel. Volebné šance SNS odhaduje jej predseda na dvojciferné číslo. „Ak taký poloblázon a cirkusový šašo Matovič vyhlasuje, že bude mať dvojciferné číslo, tak potom ho musí mať aj strana, ktorá je tu 140 rokov,” doplnil Slota, ktorý martinského primátora Andreja Hrnčiara za to, že kandiduje na kandidátke strany Most Híd, nazval gaunerom. „Celému národu napľul do tváre, celý Martin by ho mal defenestrovať z radnice,” dodal Slota.
Pred 67 rokmi zažilo Slovensko najväčší masaker civilistov
20. januára 2012 - (sita)
V sobotu si pripomíname dvemasakry, pri ktorých zomierali Slováci. V roku 1942 v Novom Sade zabíjali maďarskí vojaci. V roku 1945 zas nemeckí v Kľaku a Ostrom Grúni. Na otázky odpovedá Martin Lacko.
- Myslíte si, že dnešní ľudia majú dostatok informácií o tragických udalostiach druhej svetovej vojny?
- Nazdávam sa, že každý, kto má záujem, sa k týmto informáciám dostane. Na druhej strane, je mimoriadne dôležité, čo dnešnému človeku „predponúknu“ médiá, aké témy otvoria. Dnes totiž nie škola, ale najmä médiá, určujú témy, o ktorých sa ľudia bavia, a čo v konečnom dôsledku aj vedia. No a tu, mám dojem, že tragické udalosti druhej svetovej vojny dostávajú z roka na rok menší priestor, čo je škoda. Vnímanie druhej svetovej vojny a jej obetí sa v mediálnom diskurze neraz zužuje na genocídu židovského obyvateľstva, menej sa pripomínajú aj ďalšie atrocity, ktoré sa diali voči civilnému obyvateľstvu. Mali by sme si ich pripomínať všetky, už len z piety k ich obetiam. Navyše, potom by sme dnešnú dobu nepokladali za takú ťažkú, „krízovú“, akou sa nám z dnešného pohľadu javí.
- 21. január 1945 sa zapísal čiernymi písmenami do slovenských dejín. V tento deň sa totiž obce Kľak a Ostrý Grúň, stali dejiskom najväčšieho masakru zo strany vtedajšej nemeckej okupačnej moci.
- V rokoch 1944/1945 vojnovými pomermi trpelo predovšetkým obyvateľstvo podhorských obcí, a to dokonca dvakrát. Na jednej strane ich bezpečnosť ohrozovali a beztak skromné zásoby stenčovali partizáni, na druhej strane sa ich prítomnosťou automaticky posúvali do zorného uhla nacistických bezpečnostných orgánov. Mimoriadne navštevovanými sa - z jednej i z druhej strany - stali aj dve podhorské obce v pohorí Vtáčnik, Kľak a Ostrý Grúň (vtedy okres Nová Baňa). Viaceré partizánske oddiely si práve z týchto obcí vybudovali akúsi hospodársku základňu, čo nebolo možné utajiť. Potom, ako sa 18. januára skupinka partizánov v Kľaku dostala do prestrelky s Nemcami, zorganizovali okupanti brutálnu odvetu: vypálenie oboch obcí a vyvraždenie ich obyvateľstva.
- Ako k tomu došlo?
- V skoré nedeľné ráno dňa 21. januára 1945 vtrhli príslušníci Abwehrgruppe 218 (krycí názov Edelweiss, veliteľ major Erwin Thun von Hohenstein), najprv do Ostrého Grúňa a potom do Kľaku, kde začali vraždenie. Viacerých ľudí zastihli ešte v posteliach, odkiaľ ich vyťahovali, strieľali, a neraz len postrelených ešte zaživa hádzali do ohňa vlastných domov, ktoré vojaci medzitým zapálili. Exekúciu pomáhali vykonávať aj príslušníci Heimatschutzu z blízkych nemeckých obcí Píla a Veľké Pole. Ozbrojení partizáni, ktorí sa zdržovali krátko predtým v obci a jej okolí, sa ani len nepokúsili brániť obyvateľstvo, ktoré ich dovtedy živilo. V Ostrom Grúni padlo vraždeniu za obeť 62 obyvateľov, v Kľaku 84. Dovedna to bolo 146 osôb, z toho 56 žien a 38 detí. Pôvodne naplánovaný cieľ vyvraždiť všetko obyvateľstvo, nacisti nakoniec nerealizovali. Podľa niektorých údajov sa tak stalo vďaka intervencii miestneho katolíckeho kňaza, pôvodom karpatského Nemca. V každom prípade, tragédia Kľaku a Ostrého Grúňa sa stala symbolom nacistických represálií voči civilného obyvateľstvu. Proti svojej vôli sa tak obe obce zaradili medzi také európske pojmy ako „Lidice“ (rok 1942, 340 povraždených), Oradour-sur-Glane vo Francúzsku (rok 1944, 642 povraždených), či Nový Sad (vyše 1 200 obetí) v januári 1942 v okupovanej Juhoslávii.
- Podobná tragédia sa stala v rovnaký deň, ale o niekoľko rokov skôr v Novom Sade. Pri nej umierali Slováci tiež.
- V apríli 1941 sa Maďarsko pripojilo k Hitlerovmu ťaženiu proti Juhoslávii. Za to získalo 11 tisíc km územia, konkrétne regióny Bačka a Baranje. Prvým krokom maďarskej okupačnej moci v Báčke bolo vyhnanie Srbov, ktorí sa sem prisťahovali po roku 1918. Následne, v januári 1942, tu maďarskí vojaci a žandárstvo spáchali jedno z najväčších zverstiev európskych dejín 20. storočia, keď v Novom Sade povraždili viac ako 1200 ľudí.
- Aby sme zachovali postupnosť. Represálie na novopripojených územiach bývalej Juhoslávie začali už skôr, 4. januára 1942, v obci Šajkaš. V obci Čurug do 9. januára zabili do 900 mužov, žien i detí srbskej a židovskej národnosti. V okresnom meste Žabalj to bolo vyše 6 00 obetí. Maďarské bezpečnostné orgány tu otvormi do ľadu prinútili skákať svoje obete do Tisy, mnohých zabili sekerami alebo polomŕtvych hádzali pod ľad. Ba, aj niektoré matky donútili, aby svoje deti hádzali do otvoru pod ľad. Viaceré deti boli nájdené prebodnuté bajonetmi. Súčasne s tým odsúdili na smrť niekoľko stoviek osôb vojenské súdy. Dňa 21. januára 1942, teda presne pred 70 rokmi, dosiahlo besnenie vrchol v Novom Sade. Maďarskí vojaci a žandári ľudí zabíjali priamo na ulici alebo ich hromadne vodili na breh Dunaja, kde ich strieľali a na rôznych miestach ich hádzali mnohých cez ľadový otvor do rieky. V Novom Sade takto zabili vyše 1 200 ľudí. Bolo medzi nimi aj niekoľko miestnych Slovákov. Dovedna v januári 1942 na území okupovanej Juhoslávie maďarské orgány povraždili alebo popravili 3 309 osôb, z toho bolo 490 starých ľudí a 147 detí.
- Aké boli príčiny celej tejto brutálnej akcie?
- Zámienkou bol odpor obyvateľstva voči maďarskej okupácii. Šlo aj o trestnú výpravu za predošlé srbské partizánske útoky. Trestné ťaženie riadil veliteľ segedínskeho armádneho zboru gen. Ferenc Fekethalmy-Czeydner, spolu s niekoľkými ďalšími vyššími veliteľmi. Podľa niektorých historikov však bola akcia naplánovaná v najvyšších vojenských a politických kruhoch Maďarska. Juhoslovanskí (resp. srbskí) historici najčastejšie hovoria o plánovanej genocíde, o etnických čistkách. Ideovú motiváciu plánovačov akcie však vyjadril aj vtedajší slovenský vyslanec v Budapešti Ján Spišiak, keď napísal: „Nešťastná revízna politika vtedajšieho maďarského režimu bola jednou z hlavných príčin, ktorá pohla vojenské vrchnosti k tak neľudskému zákroku.“ Treba mať totiž na zreteli základný bod budapeštianskej politiky, a to, úsilie o obnovu bývalých uhorských hraníc. Preto, kedykoľvek došlo k radikálnej zmene medzinárodnej situácie, Maďarsko ju neváhalo využiť na expanziu. Bolo tak tomu v roku 1919, počas boľševickej revolúcie, v roku 1938/1939 po Hitlerovom ovládnutí strednej Európy (Slovensko a Podkarpatská Rus), ako aj v rokoch samotnej druhej svetovej vojny 1939 - 1941 (Rumunsko, Juhoslávia). No a nové územia potrebovali nielen pripojiť, ale aj ovládnuť, odpor pacifikovať. Je tiež otázne, že v prípade, ak by došlo k rozpadu súčasného medzinárodného usporiadania, či by to Maďarsko nezneužilo znova na územnú expanziu. Propagandistická príprava obyvateľstva v smere nutnosti „zjednotenia maďarstva“ sa tam totiž deje už takmer štvrťstoročie.
- Čím to podľa Vás je, že sa o týchto tragických udalostiach príliš nevie, resp. sa o nich nehovorí?
- Príčin je určite viac. Na prvom mieste je to podľa mňa už spomenutá mediálna ignorácia, nezáujem slovenských médií o takéto témy. Ďalšou je možno aj silný vplyv maďarského modelu dejín v Európe. Na rozdiel od slovenských historikov, publicistov a novinárov, ktorí sa priam vyžívajú vo vyhľadávaní a následnom rozmazávaní aj tých najmenších negatívnych udalostí národných dejín, majú maďarskí kolegovia presne opačný postup. Už desaťročia sa prezentujú ako obeť. Udalosti, ktoré sú pre nich negatívne, obchádzajú, zamlčujú, a ak sa nedá inak, ospravedlňujú, prípadne banalizujú. Napr. v jednom z posledných vydaní Dejín Maďarska, ktoré sa u nás predávali, sa spomenutému povraždeniu troch tisícok obyvateľov v okupovanej Juhoslávii venuje na šesťsto stranách jedna-jediná veta. Maďarským intelektuálom a politikom sa aj vďaka revolučným udalostiam roku 1956 podarilo vytvoriť pozitívny obraz Maďarska a Maďarov, ktorý efektne prekryl aj všetky temné stránky predošlých období, takže Maďarsko vyzerá ako krajina s demokratickými a slobodomyseľnými tradíciami. Pritom každý, kto len trochu pozná historickú realitu, vie, že to bolo trochu inak.
MZV SR pripravilo koncept transformácie zastupiteľských úradov
21. januára 2012 - (tasr)
Ministerstvo zahraničných vecí (MZV) SR pripravilo koncept transformácie zastupiteľských úradov (ZÚ). Pre TASR to potvrdil šéf rezortu diplomacie Mikuláš Dzurinda s tým, že tento materiál počká na jeho prípadného nástupcu. „Pozreli sme sa na naše veľvyslanectvá očami začiatku 21. storočia a geopolitických pohybov, ku ktorým prichádza a sformulovali sme novú predstavu, ako by sa mala sieť diplomatických misií usporiadať,” poznamenal. Nepovažuje však za korektné, aby ho schválila dosluhujúca vláda, preto návrh do marcových parlamentných volieb na rokovanie nepredloží. Je presvedčený, že by ho nový minister mohol akceptovať, keďže pri jeho príprave sa vychádzalo iba z profesionálnych záujmov. „Aj vo volebnom období 2006 až 2010 bola v mnohých zahraničnopolitických prioritách kontinuita,” podotkol. Taktiež ubezpečil, že do volieb nepríde k zatvoreniu žiadneho slovenského zastupiteľského úradu v zahraničí. Naopak, obnoví sa činnosť ambasády v Líbyi. Stať by sa tak malo v najbližších týždňoch. „Spolu s ministerstvom vnútra podnikáme konkrétne kroky na zaistenie bezpečnosti diplomata, ktorého tam pošleme,” dodal Dzurinda. K evakuácii a dočasnému uzavretiu ZÚ SR v Tripolise došlo 26. februára minulého roka pre zhoršujúcu sa bezpečnostnú situáciu. Krajinu diplomaticky pokrýva slovenské veľvyslanectvo v egyptskej Káhire. Na svojich miestach zostanú do marca aj všetci súčasní veľvyslanci. Ak s prácou niektorého z nich Dzurinda nebol spokojný, návrh na odvolanie už dávno predložil. Rovnako tak prebehla prirodzená rotácia, ktorá spravidla nasleduje po štyroch až piatich rokoch pôsobenia ambasádora v jednej krajine. „To, čo vyplýva z pravidelného cyklu, som už vykonal. Teraz dobiehajú fyzické výmeny,” upozornil. Ďalšia takáto vlna by mala nasledovať v lete, teda už za novej vlády. Ministerstvo ešte otvorí generálny konzulát SR v Manchestri, čo v decembri odobrila vláda. S jeho zriadením sa počíta do konca mája. Počet Slovákov žijúcich v Spojenom kráľovstve sa v súčasnosti odhaduje na 150.000 až 200.000. To je po Českej republike druhá najvyššia koncentrácia slovenských občanov v členských krajinách EÚ. Veľká časť žije v priemyselných zónach Manchestru a Liverpoolu.
Komárno - Výstavba Dunajského mosta sa môže začať v marci 2014
20. januára 2012 - (sita)
Výstavba nového Dunajského mosta v Komárne sa môže začať v marci 2014. Informoval o tom štátny tajomník ministerstva dopravy Árpád Érsek. Ešte v decembri Slovenská správa ciest informovala o roku 2015 ako najskoršom predpokladanom termíne začatia výstavby. Érsek teraz zverejnil najnovší harmonogram prípravy a výstavby mosta. Podľa neho by v prvom polroku 2012 malo byť známe, či uspel projekt v rámci Programu cezhraničnej spolupráce Maďarská republika a Slovenská republika 2007 - 2013. Po získaní peňazí z európskych zdrojov bude nasledovať verejné obstarávanie na aktualizáciu projektovej dokumentácie, ktoré zabezpečí maďarská strana. Aktualizovaná projektová dokumentácia by mala byť hotová do marca 2013. Vydanie stavebného povolenia ministerstvo dopravy predpokladá do júna 2013, v júli sa začne verejné obstarávanie na zhotoviteľa stavby. V januári 2014 by už mal byť zhotoviteľ známy a od marca 2014 sa môže začať stavať. Tieto termíny vychádzajú zo stavu prípravy na slovenskej strane. Nový Dunajský most má stáť v západnej časti mesta Komárno, približne 200 metrov od železničného mosta. Most bude dlhý 600 metrov a budú na ňom vyhradené aj pruhy pre chodcov a cyklistov. Príjazdová komunikácia bude mať 650 metrov. Podľa primátora Komárna Antona Mareka jeden most na prepojenie oboch krajín nestačí. V súčasnosti je jediným dopravným spojením medzi mestami Komárno a Komárom 110 rokov slúžiaci Alžbetin most, ktorý spája centrálne mestské časti oboch miest. Neustálym zhusťovaním premávky sa stáva dopravné zaťaženie pre obe mestá neúnosné. Dnešným požiadavkám nevyhovuje ani šírka mosta ani zaťažiteľnosť aj napriek rekonštrukcii v roku 2006, píše sa na internetovej stránke mesta Komárno. Intenzita dopravy je v rámci Nitrianskeho kraja po meste Nitra najvyššia práve v Komárne. Pri sčítaní v roku 2010 napočítali za 24 hodín pri vstupe do Komárna v smere od Bratislavy 26 000 vozidiel.
Pravou rukou šéfa OSN sa stal Slovák Miloš Koterec
Slovenská diplomacia má na svojom konte veľký úspech. Na najvyššie pozície v OSN sa dostal náš diplomat Miloš Koterec. Stáleho predstaviteľa Slovenska pri OSN zvolili za šéfa prestížnej Hospodárskej a sociálnej rady. Tá patrí medzi hlavné orgány OSN a jej predseda má pod palcom všetky rozvojové projekty organizácie. Koterec, ktorý bol v minulosti slovenským europoslancom, sa tak stane pravou rukou šéfa OSN Pan Ki-muna. Podľa diplomatov ide aj o ocenenie úlohy, ktorú hrá v poslednom čase Slovensko vo svetovom dianí.
Gorila najviac škodí SDKÚ. Horský pripustil, že Dzurinda odíde
Na Gorilu najviac doplatí SDKÚ a vyťaží z nej zrejme SaS. Podľa politológa Michala Horského sa však najviac rozrastie skupina nevoličov. Analytik tvrdí, že ak strana Mikuláša Dzurindu vo voľbách neuspeje, jeho odchod z politiky spolu s Ivanom Miklošom bude aktuálnou témou.
Korupcia po maďarsky
21. januára 2012 - (Peter Schutz - Týždeň)
Korupčné škandály zo zrastania politiky a biznisu zanechali na cestách-necestách maďarskej demokracie nie diery, ale krátery. Výber je nekonečný. Gorile azda najpodobnejšia je „kauza Nyírfa” (1996). Išlo o úniky z tajnej služby, pričom obvinenie zamestnancov z nelegálneho nakladania s údajmi, do čoho kauza vyústila, dokonale prekrylo vážnejšiu pointu, že množstvo významných politikov - (vtedy) koaličných i (vtedy) opozičných - vedelo o najužšom prepojení organizovaného zločinu v župe Szabolcs s ich vlastnými stranami. Čerstvejšia je žiadosť chorvátskej prokuratúry, ktorá koncom minulého roka požiadala Maďarsko o vydanie šéfa MOL Zsolta Hernádiho. V korupčnej kauze expremiéra Sanadera je spoluobvinený z uplácania. Videonahrávka z reštaurácie v Záhrebe, kde sa v roku 2008 rozprávali štyri minúty medzi štyrmi očami - ako Sanader najprv vytiahne batériu z mobilu, potom napíše čosi na papierik, podáva ho Hernádimu, ten hlavou prikývne - sa nachádza medzi dôkazmi. O tokoch a kanáloch, akými cestujú v Maďarsku peniaze medzi biznisom a politikou, priniesol azda najfarbistejšie svedectvo rakúsky Profil v súvislosti s podnikaním Strabagu. Napríklad v roku 2004 vyhral v Maďarsku 113 verejných obstarávaní v hodnote 168 miliárd forintov. V súvislosti so zákazkou na diaľnicu M 5 hovoria dokumenty, ktoré získal Profil, o platbe 15 miliónov eur od Strabagu nadácii Eurocontact, od ktorej išli peniaze priamo na účty vládnych strán pod titulom „na podporu rozvoja maďarskej demokracie”. Záznam z januára 2004 cituje zástupcu spoločnosti, že „dohodol som sa s pokladníkmi socialistov aj liberálov v zmysle, že 11 si rozdelia v pomere 8:3...” O tom, prečo nekonala prokuratúra, ktorej (aj) vtedy vládol nominant Fideszu, veľa hovorí ďalší dokument Eurocontactu, ktorý získal Profil v súvislosti s výstavbou akejsi budapeštianskej nemocnice: „Podpora mestskej organizácie Fideszu je zabezpečená, súhlasia s tým všetky ostatné mestské organizácie, peniaze pôjdu cez Združenie na podporu maďarskej demokracie priamo k stranám....”. Aj keď nie priamo o prepojení na biznis, ale doslova emblematický pre vládnutie socialistov a liberálov - v štáte i na radnici hlavného mesta - je príbeh dopravného podniku (BKV). Odstupné 100 miliónov forintov, ktoré si odniesol istý námestník, sa prelialo do škandálu, kde BKV funguje ako výplatné miesto straníkov a ich známych. Viac než vŕšenie príkladov hovorí esej ekonóma a politológa Lászla Lengyela, jedného z najhlbších znalcov prostredia. Politickú korupciu v Maďarsku delí na tri obdobia. Prvé (1989 -1994) bol „vek zlatokopecký”, v ktorom politici zohrávali úlohu „otváračov dverí”. No „napriek všetkej skazenosti bolo ešte možné riešiť hospodárske a politické záležitosti (teda zákony, pozn. autora), aj mimo korupčných kanálov”. Druhé - „druhohory”, roky 1994 - 2004, opisuje Lengyel ako „vek inštitucionalizácie”, ktorý predurčil najprv „pakt straníckych pokladníkov” a neskôr dve dohody Gyula Horná a Pétera Borrossa (vtedajšieho premiéra a expremiéra) o neútočení a vzájomnom nestíhaní korupčných deliktov. Kľúčové pre druhú epochu bolo podľa Lengyela to, že „všetci relevantní aktéri mali právo a povinnosť zúčastniť sa na základných korupčných dohodách”. Tretie - koniec tejto idyly a začiatok „treťohôr”, ktoré trvajú dodnes, predznamenal nástup Ferenca Gyurcsánya. „Prevrhol stôl s dohodami,” píše Lengyel, a na povrchu sa zjavila už dlho pulzujúca „studená občianska vojna, kultúra násilia sa preniesla aj do vlažných, ustálených vôd korupcie.”
Útok na maďarské supermarkety:
Slováci vo veľkom cestujú za lacným tovarom
21. januára 2012 - (topky.sk)
Nákupný turizmus pretrváva. Výborný kurz forintu umožňuje za výhodným nákupom cestovať hoci aj sto kilometrov. Dokonca potraviny dovezené zo Slovenska kúpime u našich južných susedov lacnejšie ako sme zvyknutí. „Nákupmi v Maďarsku ušetríme mesačne aj 15 %. Aj keď benzín už nie je po ostatnom zdražovaní tak lákavý, ale všetko ostatné sa kúpiť oplatí. Chlieb, mlieko, mäso, ale aj plienky vyjdú podstatne lacnejšie. Máme dve malé deti v rodine, takže u nás dosť idú aj tie. Na jednom balení tak ušetríme okolo dvoch eur, “ vyjadril sa zákazník z južného Slovenska, ktorý chodí za nákupom pravidelne za hranice. Za zmienku určite stojí, že našinec dôverne spozná niektoré potraviny, keďže ich do maďarských hypermarketov vozia zo Slovenska. Napriek tomu sa napríklad trvanlivé mlieko oplatí kúpiť práve tam. Ak zájdete až do Budapešti, potom môžete vidieť ako sú na tom lacné slovenské salámy v ponuke vedľa domácej produkcie. Ale našinec, keď už musí šoférovať tých sto kilometrov, si radšej napakuje chladničku maďarským stehnom, či mletým mäsom a údeninami. Pri kase sa najčastejšie platí kartami, pretože tak sa počíta aktuálny kurzový stred. Miestami sú ochotní akceptovať aj euro, ale výhodnosť kurzu sa mení aj podľa toho, či je začiatok mesiaca, alebo krátko pred výplatami, kedy dávajú o dosť menej forintov, než na konci mesiaca. Nákupná horúčka by sa s miernym zveličením dala prirovnať otvoreniu hraníc v roku 1989. Podobne ako vtedy, prežívajú najväčší nápor obce v pohraničí. Najviac cestujú Slováci, ktorí to majú na skok, ale čoraz viac je turistov rozprávajúcich výlučne po slovensky pochádzajúcich z hlbších miest republiky. Každý si dokáže spočítať, že nielen potraviny sú o 25-40 % lacnejšie, ale často krát sa dá aj oblečenie kúpiť za polovicu slovenskej ceny. Slabý forint uplynulý víkend vylákal dokonca aj tých, ktorí sa pre kolísavý kurz predtým rozhodli radšej zostať doma. Určite k tomu dopomohli aj novoročné výpredaje, čo ale nie je maďarská špecialita, kedy sa oblečenie dá kúpiť o 50-70 % lacnejšie oproti pôvodným cenám. A to ani nemusíte navštíviť známe outletové centrum pri Budapešti, kde inak ako po slovensky rozprávať už ani nepočujete. Podľa odhadov tam nakupuje z desať zákazníkov 9 Slovákov. Individuálnu dopravu nahradili organizované autobusové zájazdy, kde sa na cestu skladá aj 40 pasažierov, aby boli náklady čo najnižšie. Potravinové reťazce sa tiež nenechali zahanbiť a na bilbordoch reklamujú aktuálnu výhodu nákupu. Spočíva v tom, že vybrané potraviny teraz ponúkajú lacnejšie aby tak kompenzovali nepopulárne zvýšenie dph v Maďarsku. Ak sa forint bude aj naďalej držať pri súčasnej hladine, znamenalo by to aj nárast ozajstného turizmu nielen zo Slovenska, ale aj z Rakúska. Veď Maďarsko má okrem nákupných centier čo ponúknuť. Stačí si vybrať z nekonečného množstva liečebných pobytov v kúpeľoch, wellness víkendov, či vínnych ciest spojených s koštovkou.
Maďari padli. Najlacnejší sú i tak Poliaci
Na menšom nákupe ušetríte v zahraničí takmer šesť eur. Keď natankujete, usporíte ďalších päť až deväť. - Maďarsko je o pätinu lacnejšie - Všetky nákupy sme urobili v obchodoch Tesco. Za celý náš nákup sme na Slovensku zaplatili 32,80 eura. Bolo to najviac zo všetkých okolitých štátov, ktoré neplatia rovnakou menou ako my.
Editorial jetotak.sk
20. januára 2012 - (jetotak.sk)
Drahí priatelia, naše národy zdieľajú storočia spoločnej histórie. Nie náhodou sme sa stali členmi Európskej únie spoločne. Vybrali sme si európske občianstvo, pretože sme vedeli, že osamotení nemáme šance. A prebiehajúca hospodárska kríza iba posilnila potrebu solidarity medzi nami, a so zvyškom EÚ. Výzvy, ktorým čelíte, nie sú jedinečné, ani nové. Nie tak dávno sa Maďarsko ocitlo vo vážnych hospodárskych problémoch, a Fidesz, namiesto toho aby krajinu vyviedol z cesty k hospodárskemu kolapsu, situáciu využil na rozšírenie svojej moci. Sme susedmi, sme partnermi vo Višegrádskej skupine, sme spoločne demokratmi, a preto veríme, že veľmi dobre rozumieme tomu, čo sa dnes deje v Maďarsku. Na slovách záleží: Maďarsko už nie je republikou, ktorú sme poznali, pretože v ňom jedna strana využila existujúci volebný systém a hlbokú politickú krízu, a dokázala rozobrať systém bŕzd a protiváh, aby si na najbližšie desaťročia zaistila dominanciu. Režim Fideszu tým demonštroval, že hranica medzi tyraniou a demokraciou môže byť veľmi tenká, pretože leží v duchu zákonov, nie v špecifikách inštitucionálneho usporiadania. Vláda Viktora Orbána naviedla vašu krajinu na nebezpečnú cestu. Ľudia tak hladní po moci sa nezastavia pred tým, aby chceli viac. Aby ospravedlnili neschopnosť splniť sľuby, vyvolávajú mocných vonkajších a vnútorných nepriateľov. Snažia sa obyvateľov izolovať, a to nie len obmedzením prístupu k pluralitným médiám, ale aj vyostrovaním rasizmu, xenofóbie, nacionalizmu a náboženskej intolerancie. To nemožno tolerovať! Nemôžeme sa na to bez slova dívať. Sme na strane všetkých politických síl, ktoré sa snažia odvrátiť pohromu omnoho väčšiu, než kolaps finančných trhov. A preto budeme naše vlády (našu vládu), ako aj európske inštitúcie brať na zodpovednosť, ak nedokážu obrániť demokraciu, a ak nepreukážu solidaritu s našimi spoluobčanmi, obyvateľmi Maďarska.
Maďarsko je najväčší problém strednej Európy
20. januára 2012 - (Adriana Zsigová - Sme)
Séria kritizovaných zákonov a kontroverzná ústava premiéra Viktora Orbána výrazne zhoršili povesť Maďarska. Bývalý disident prirovnáva Maďarsko k Sovietskemu zväzu, Freedom House sa obáva o úpadok demokracie v krajine pod jeho vedením. A opozícia sa sťažuje, že sa nemá kde zhromažďovať. Maďarsko je najväčším problémom strednej Európy z hľadiska občianskych slobôd, napísala americká ľudskoprávna organizácia Freedom House. Vo svojej najnovšej správe kritizuje kurz, ktorý nabrala Orbánova vláda. Pridala sa tak k tlaku predstaviteľov Európskej únie, Spojených štátov či Medzinárodného menového fondu. „Vláda Viktora Orbána využila svoju dvojtretinovú väčšinu v parlamente, aby pretlačila novú a problematickú ústavu bez adekvátneho vkladu opozície,“ píše sa v správe Freedom House. Podobne ako tento týždeň vyzvala únia Budapešť na zmeny, tiež kritizuje zákony ohrozujúce slobodu tlače, nezávislosť súdnictva a politickú pluralitu. Už vlani Freedom House vyhlásila, že ich nový mediálny zákon ohrozuje slobodu slova. Známy maďarský spisovateľ a bývalý disident György Konrád je k pomerom vo svojej krajine ešte kritickejší. „Moja vlasť začína pripomínať postsovietske diktatúry Strednej Ázie, niektorí ju už volajú Orbanistan,“ napísal pre New York Times. „Mnoho mladých Maďarov plánuje opustiť krajinu, mnohí pôjdu do západnej Európy.“ Poukazuje aj na situáciu, že kým premiér oslavuje svoju novú nedemokratickú ústavu, búria sa proti nemu davy ľudí, no štátna televízia nič z toho neukazuje. Správa Freedom House prišla v čase, keď je opozícia pobúrená, že vláda sa snaží vytlačiť jej protesty z centra Budapešti. Na výročie revolúcií z 15. marca 1848 a 1949 chcela zvolať demonštrácie, ale nemá kde. Všetky vhodné verejné priestranstvá v hlavnom meste si totiž na ten termín aj okolité dni už rezervovala vláda a to aj na miestach, kde ich zvyčajne nemávala. Ministerstvo spravodlivosti by si ich podľa týždenníka HVG najradšej rezervovalo do konca vlády na dva roky dopredu. Dnes majú v centre Budapešti protestovať stúpenci Orbána.
Nechcený maďarský „podarúnok“
20. januára 2012 - (Ján Felix - Šport)
Hromadné prepúšťanie v Maďarsku sa negatívne dotkne miery nezamestnanosti aj na juhu Slovenska. U našich južných susedov pracuje mnoho obyvateľov najmä z okresu Komárno. Maďarská dodávateľská spoločnosť Za-Co Kft. bude prepúšťať 282 zamestnancov, z toho 175 je občanov Slovenskej republiky a všetci s výnimkou dvoch majú trvalý pobyt v okrese Komárno. Výpovede dostanú koncom januára, reálne odídu 1. marca po uplynutí výpovednej lehoty. S ďalšími 30 ľuďmi z okresu rozviaže pracovný pomer sprostredkovateľská agentúra Trenkwalder, skončia k 31. januáru. Pre také kvantum prepúšťaných ľudí úrad práce nemá priestory, plánuje preto zriadiť mobilné pracoviská. Situácia je veľmi zlá, ku koncu decembra dosiahla nezamestnanosť v okrese 17,53 percenta. Predstavuje to 9805 ľudí bez práce, čo je takmer každý šiesty človek v produktívnom veku.
Amerika pripravuje útok na suverenitu Maďarska, myslí si Jobbik
20. januára 2012 - (tasr)
Opozičné ultrapravicové Hnutie za lepšie Maďarsko-Jobbik iniciovalo dnes zvolanie mimoriadnej spoločnej schôdze parlamentného výboru pre národnú bezpečnosť a zahraničného výboru, na ktorom by vypočuli americkú veľvyslankyňu. Jobbik sa totiž domnieva, že USA pripravujú útok voči suverenite Maďarska. Podľa tlačovej agentúry MTI podpredseda zahraničného výboru za Jobbik Márton Gyöngyösi pred novinármi uviedol, že americký profesor Charles Gati nedávno v rozhovore pre maďarské médiá 168 óra a Heti Válasz povedal, že by použil na zvrhnutie terajšej maďarskej vlády všetky demokratické i nedemokratické prostriedky. „Je zarážajúce, že medzi nimi spomenul aj možnosť občianskej vojny,” dodal Gyöngyösi, podľa ktorého to Jobbik vníma ako vyhrážanie sa, pretože ide o hlavného poradcu šéfky americkej diplomacie Hillary Clintonovej a Gati je aj priateľom Clintonovej rodiny. Politik Jobbiku vyjadril názor, že „sa črtá americký pokus o puč”. Poukázal pritom na nadáciu expremiéra Gordona Bajnaiho Domov a rozvoj, ktorú podporuje okrem iného aj americká nadácia, považovaná za blízku šéfke americkej diplomacie. Hovorca Jobbiku Ádám Mirkóczki vyhlásil, že na základe týchto faktov zvolávajú mimoriadne spoločné zasadnutie parlamentného výboru pre národnú bezpečnosť a zahraničného výboru, na ktorom by vypočuli americkú veľvyslankyňu v Maďarsku Eleni Tsakopoulisovú Kounalakisovú. Zaujíma ich, čo je skutočným cieľom zahraničnej politiky USA.
Problém dvojakého občianstva právnici nevyriešia
20. januára 2012 - (tasr)
Slovensko-maďarský spor súvisiaci s dvojakým občianstvom bude možné vyriešiť výhradne politickým rozhodnutím, povedal veľvyslanec Maďarska v SR Csaba Balogh. Maďarský aj slovenský zákon o občianstve majú európske paralely, preto sotva bude možné dosiahnuť pokrok v tomto spore právnymi technikami. „Sme stále otvorení hľadaniu východiska, ale nie sme ochotní vzdať sa zjednodušeného udeľovania občianstva Maďarom”, cituje veľvyslanca denník Új Szó na titulnej strane v článku nazvanom „Balogh: Bude potrebné politické rozhodnutie”.
Budapeštianska polícia bude počas víkendu v pohotovosti
20. januára 2012 - (tasr)
Budapeštianska polícia bude v sobotu i v nedeľu v pohotovosti, informoval dnes maďarský ľavicový denník Népszava. V sobotu sa bude totiž v hlavnom meste konať provládny pochod a na inom mieste v rovnakom čase demonštrácia proti Orbánovej vláde. Na nedeľu je potom avizované zhromaždenie na protest proti zrušeniu frekvencií opozičného rozhlasu Klubrádió. Budapeštianske veliteľstvo polície (BRFK) nariadilo pohotovosť pre všetkých uniformovaných príslušníkov BRFK, ale i pre vyšetrovateľov a administratívnych pracovníkov, píše Népszava. Pohotovosť sa týka aj jednotiek s celoštátnou pôsobnosťou, akými sú jednotka rýchleho zásahu, protiteroristické centrum a jednotka na ochranu ústavných činiteľov. Podľa denníka však nie je jasné, prečo je potrebná pohotovosť aj na nedeľu. Medzi policajtmi sa údajne hovorí, že vláda sa obáva násilných udalostí, aké sa udiali v roku 2006.
Orbánova vláda zabráni protestom
20. januára 2012 - (čtk)
Vláda maďarského premiéra Viktora Orbána chce zabrániť opozičným demonštráciám v centre Budapešti. Tie sú najbližšie naplánované na maďarský štátny sviatok 15. marca. Na tento deň si preto maďarské úrady rezervovali všetky miesta v centre metropoly, na ktorých by opozícia mohla masovo protestovať. Orbánových odporcov, ktorí takéto opatrenia označili za škandalózne, však pobúrilo najmä zistenie, že si vláda rôzne priestranstvá v centre Budapešti objednala až do roku 2014, keď jej vyprší mandát. „Počas štátnych sviatkov bývajú štátne oslavy. Vláda preto s predstihom plánuje, kde budú,“ povedal hovorca vlády Péter Szijjártó.
Maďarská vláda vytlačila opozíciu z Budapešti
19. januára 2012 - (sita)
Maďarská vláda zneužíva pravidlá ohlasovania verejných zhromaždení, aby zabránila opozícii v organizovaní demonštrácii v centre hlavného mesta. Ako vo štvrtok informoval rakúsky verejnoprávny rozhlas a televízia (ORF), ktorý sa odvoláva na maďarské médiá, opozičné hnutia nebudú môcť uskutočniť zhromaždenia naplánované na 15. marca, keď si Maďari pripomínajú výročie vypuknutia uhorskej revolúcie v rokoch 1848 a 1949. Vládne orgány si totiž „zarezervovali” všetky vhodné priestranstvá v centre Budapešti, a to nielen pre nadchádzajúci štátny sviatok, ale až do skončenia terajšieho legislatívneho obdobia v roku 2014. Opozičné hnutie 4K! - Štvrtú republiku! na sieti Facebook označilo tento postup za „poburujúci, zákerný a malicherný”. Viaceré zoskupenia predtým na 15. marca ohlásili protesty proti politike vlády Viktora Orbána, ktorej pripisujú autoritárske sklony. Orbánov hovorca Péter Sijjártó však tvrdí, že vláda potrebuje priestory na štátne oslavy a „je len správne, že plánuje dopredu”.
Orbán ustupuje, ruší plán spojenia MNB s úradom pre dohľad nad trhmi
20. januára 2012 - (tasr / reuters)
Maďarský premiér Viktor Orbán ustúpil od plánu zlúčenia Maďarskej národnej banky (MNB) s Úradom pre dohľad nad finančnými trhmi. Ako povedal dnes pre maďarský rozhlas, vláda je pripravená tohto plánu sa vzdať. Pozorovatelia tento krok považujú za prvý konkrétny dôkaz, že Orbán začína ustupovať v spore s Európskou úniou, ktorá inak hrozí zablokovaním dohody o finančnej pomoci. Premiér tak urobil krátko na to, ako ho tento týždeň na pôde Európskeho parlamentu poslanci skritizovali za sériu zákonov, ktorými podľa nich maďarská vláda chce prevziať kontrolu nad viacerými nezávislými inštitúciami v krajine. Orbán zároveň povedal, že na budúci týždeň by mal uzatvoriť politickú dohodu s predsedom Európskej komisie Josém Manuelom Barrosom, pričom dodal, že nie je problém upraviť takmer všetky zákony, na ktoré EÚ poukazuje.
Orbán mení plány s centrálnou bankou
20. januára 2012 - (čtk)
Maďarsko upustí od plánovaného spojenia centrálnej banky s regulátorom finančných trhov PSZAF. Uviedol to dnes maďarský premiér Viktor Orbán v rozhlasovom rozhovore. Plánovaná fúzia je jedným z hlavných bodov, ktorý kritizuje Európska komisia v rámci svojho právneho sporu s Budapešťou, píše agentúra Reuters. Orbán predpokladá, že budúci týždeň uzavrie s prezidentom Európskej komisie Josém Manuelom Barossom politickú dohodu, ktorá Maďarsku otvorí cestu k novej dohode o záložnom úvere od Európskej únie a Medzinárodného menového fondu (MMF). Európska komisia sa tento týždeň rozhodla začať proti Maďarsku právne kroky kvôli jeho nedávnym kontroverzným ústavným zmenám. Orbán už v stredu uviedol, že problémy, na ktoré komisia poukazuje, je možné „veľmi jednoducho, rýchlo a efektívne „vyriešiť. Jednou z hlavných obáv komisie je, že nová legislatíva naruší nezávislosť maďarskej centrálnej banky.
Orbán šéfovi rakúskej diplomacie:
Právny systém EÚ berieme vážne
20. januára 2012 - (tasr)
Maďarsko berie právny systém Európskej únie vážne, vyhlásil dnes v Budapešti maďarský premiér Viktor Orbán po schôdzke s rakúskym vicekancelárom a ministrom zahraničných vecí Michaelom Spindeleggerom. Podľa maďarskej tlačovej agentúry MTI Orbán zdôraznil, že Maďarsko je ochotné zmeniť aj také body v zákonoch, ktoré podľa neho neodporujú právnym normám únie, ale voči ktorým EÚ vzniesla výhrady. „Maďarsko nechce žiť z peňazí Rakúšanov, dokonca ani z peňazí kohokoľvek iného. Chceme stáť na vlastných nohách,” konštatoval Orbán, podľa ktorého sa chce Budapešť dohodnúť s Medzinárodným menovým fondom (MMF) na čo „najmiernejšom” preventívnom úvere. Spindelegger ocenil, že maďarská vláda je otvorená dialógu a vyjasneniu výhrad, ktoré v utorok vzniesla Európska komisia. Podľa jeho slov je dôležité, aby otázky, ktoré boli vyvolané v súvislosti s množstvom prijatých zákonov v Maďarsku, boli vecne a apoliticky zodpovedané. Dodal, že Rakúsko sa nezúčastní na „trýznení Maďarska”.
Rakúsky minister zahraničných vecí ponúka Maďarsku „pomoc“
20. januára 2012 - (tasr)
Rakúsky minister zahraničných vecí Michael Spindelegger pricestuje dnes do Budapešti ako partner, ktorý Maďarsko povzbudí, pritom však vyzve na zachovávanie európskych zákonov. Uvádza to dnešné vydanie rakúskeho denníka Die Presse, podľa ktorého Rakúsko zároveň odstupuje od otvorenej kritiky Maďarska. „Rakúsko už nie je úplne najlepším priateľom Maďarska. Teraz sa v srdciach Maďarov udomácnili Poliaci. Poľský premiér Donald Tusk totiž vyhlásil, že protimaďarské nálady v Európe sú prehnané a v Európskom parlamente dokonca až hysterické,” píše Die Presse, podľa ktorého týmto Tusk poskytol maďarskému premiérovi Viktorovi Orbánovi určitú politickú podporu. Rakúsky vicekancelár a šéf diplomacie Spindelegger však podľa denníka už nevyjadrí natoľko otvorene svoju solidaritu. Rakúsko v každom prípade odstúpilo od otvorenej kritiky a berie na seba úlohu diskrétneho sprostredkovateľa. Síce vo Viedni sú z Budapešti čoraz prekvapenejší a rozhorčenejší, napriek tomu Rakúsko s Maďarskom spája susedstvo a zaväzuje spoločné členstvo v Európskej ľudovej strane (EĽS). Šéf rakúskej diplomacie bude dnes v rámci bleskovej návštevy rokovať s maďarskými predstaviteľmi o „určitých otázkach”. Stretne sa so svojím maďarským partnerom Jánosom Martonyim i s premiérom Orbánom, píše periodikum. „Medzi Viedňou a Budapešťou sa zrejme začalo vyjednávanie. Vzájomná väzba je silná: Orbán je potrebným spojencom v pravicovom tábore, na druhej strane Rakúsko je ekonomicky závislé od diania v Maďarsku” konštatuje Die Presse, podľa ktorého toto bolo jedným z dôvodov, že agentúra Standard and Poor's znížila rating Rakúska.
„Brusel nás nebude poúčať o demokracii“
20. januára 2012 - (tasr)
Skutočný spor medzi Maďarskom a medzinárodnou ľavicou bol vyvolaný hlbokou a rýchlou premenou politického a hospodárskeho systému krajiny, čo narazilo na ekonomické a ideologické záujmy určitých kruhov - a tieto kruhy teraz bojujú v Bruseli o svoje peniaze, povedal v rozhovore pre poľskú verejnoprávnu televíziu maďarský premiér Viktor Orbán. V relácii, odvysielanej v noci nadnes, sa Orbán poďakoval za podporu, ktorú Poliaci vyjadrili nedávnou demonštráciou vo Varšave, ako aj za osobnú podporu poľského premiéra Donalda Tuska či poľskej opozície. Ohľadne stredajšej diskusie na pôde Európskeho parlamentu v Bruseli Orbán poznamenal, že „staršie demokracie” si občas nárokujú právo poučovať krajiny, ktoré boli pod sovietskou nadvládou. „Domnievajú sa, že o demokracii a o slobode vedia viac než Poliaci, Maďari, alebo vo všeobecnosti Stredoeurópania,” dodal maďarský premiér. Orbán v rozhovore obhajoval i kroky svojej vlády a k otázke právneho konania Európskej komisie voči Maďarsku zdôraznil, že právne aspekty je jeho kabinet ochotný prediskutovať. Rakúsky minister zahraničných vecí Michael Spindelegger pricestuje dnes do Budapešti ako partner, ktorý Maďarsko povzbudí, pritom však vyzve na zachovávanie európskych zákonov. Uvádza to dnešné vydanie rakúskeho denníka Die Presse, podľa ktorého Rakúsko zároveň odstupuje od otvorenej kritiky Maďarska. „Rakúsko už nie je úplne najlepším priateľom Maďarska. Teraz sa v srdciach Maďarov udomácnili Poliaci. Poľský premiér Donald Tusk totiž vyhlásil, že protimaďarské nálady v Európe sú prehnané a v Európskom parlamente dokonca až hysterické,” píše Die Presse, podľa ktorého týmto Tusk poskytol maďarskému premiérovi Viktorovi Orbánovi určitú politickú podporu. Rakúsky vicekancelár a šéf diplomacie Spindelegger však podľa denníka už nevyjadrí natoľko otvorene svoju solidaritu. Rakúsko v každom prípade odstúpilo od otvorenej kritiky a berie na seba úlohu diskrétneho sprostredkovateľa. Síce vo Viedni sú z Budapešti čoraz prekvapenejší a rozhorčenejší, napriek tomu Rakúsko s Maďarskom spája susedstvo a zaväzuje spoločné členstvo v Európskej ľudovej strane (EĽS). Šéf rakúskej diplomacie bude dnes v rámci bleskovej návštevy rokovať s maďarskými predstaviteľmi o „určitých otázkach”. Stretne sa so svojím maďarským partnerom Jánosom Martonyim i s premiérom Orbánom, píše periodikum. „Medzi Viedňou a Budapešťou sa zrejme začalo vyjednávanie. Vzájomná väzba je silná: Orbán je potrebným spojencom v pravicovom tábore, na druhej strane Rakúsko je ekonomicky závislé od diania v Maďarsku” konštatuje Die Presse, podľa ktorého toto bolo jedným z dôvodov, že agentúra Standard and Poor's znížila rating Rakúska.
Maďarsko ustúpilo Bruselu, vzdá sa zákona o centrálnej banke
20. januára 2012 - (sita)
Maďarská vláda sa vzdá plánu na zlúčenie centrálnej banky a úradu pre reguláciu finančného trhu, ktorý je jednou z oblastí, pre ktoré Európska komisia (EK) začala voči Maďarsku konanie pre porušenie zmluvy. O tom, že Budapešť od svojho plánu upustí, informoval v piatok premiér Viktor Orbán v rozhovore pre rozhlasovú stanicu MR1-Kossuth. Orbán zároveň povedal, že predpokladá dosiahnutie politickej dohody o spornej legislatíve s predsedom EK Josém Manuelom Barrosom na budúcotýždňovej schôdzke. Dohoda podľa neho otvorí cestu pre to, aby Európska únia Maďarsku poskytla nové úvery. Orbán konštatoval, že pre krajinu by bolo prospešné, ak by už „včera” mala dohodu s Medzinárodným menovým fondom (MMF) a EÚ o finančnej pomoci. Dohoda je podľa neho dôležitá, hoci Maďarsko neplánuje úvery využiť. Európska komisia (EK) v utorok rozhodla o začatí konania o porušení zmluvy voči Maďarsku v troch oblastiach: nezávislosť centrálnej banky, dôchodkový vek sudcov a nezávislosť národného úradu pre ochranu osobných údajov. Komisia zároveň maďarským orgánom zaslala širšiu žiadosť o informácie, ktorá sa týka nezávislosti súdnictva. Predseda EK zároveň v utorok informoval, že maďarský premiér Viktor Orbán sa s ním chce stretnúť. Schôdzka sa má uskutočniť na budúci týždeň v utorok v Bruseli.
V znamení arogancie moci
19. januára 2012 - (Imrich Fuhl - Pravda)
Sedieť na lavici obžalovaných a počúvať oprávnenú kritiku musí byť viac ako trápne. Najmä pre ostrieľaného politika a zapáleného futbalistu, ktorý je zvyknutý kopať loptu (občas aj protivníka) na zápasoch s dvojtretinovou prevahou vlastného publika. Ak vôbec mal maďarský premiér Viktor Orbán pri verejnej rozprave s poslancami Európskeho parlamentu nejakú šancu dať gól, tak iba vlastný. Šikovne sa však tomu vyhol. Podstatou jeho zmenenej taktiky bolo mäkuško sa prispôsobiť, pokloniť sa sile a aspoň navonok sa podriadiť vôli rozhodcu. Inou otázkou je, ako si to potom v domácej šatni s chlapcami bude vysvetľovať. Veď aj kapitulácia sa môže vykladať ako nevyhnutná súčasť stratégie. V Štrasburgu sa v rámci diskusie skrotený útočník síce snažil problémy so súčasnou svojskou maďarskou demokraciou do maximálne možnej miery bagatelizovať, ale zato prisľúbil v mene spolupráce a hľadania konsenzu rýchlo ich vyriešiť. Zdá sa, že si konečne uvedomil: bez takého prísľubu by ďalej ani nemohol snívať o finančnej pomoci Medzinárodného menového fondu a Európskej únie. Nemajme pritom ilúzie, Orbána do tejto polohy nedostali presvedčivé argumenty či silné slová, ale výlučne hroziaca červená karta. Niet sa teda čo čudovať, že maďarského premiéra počas rozpravy s europoslancami charakterizovali chápavý pohľad, súčinný postoj a obchádzanie diskusie o konkrétnostiach. O tvrdých výhradách proti politike týkajúcich sa základných demokratických práv hovoril ako o ľahko zrovnateľných technických detailoch, pri ktorých postačia drobné kozmetické úpravy. So všeobecnou kritikou to mal ešte jednoduchšie, odbavil ju poukazovaním na to, že vlastne ide len o ideologickú polemiku a rôznorodosť v chápaní základných európskych hodnôt. Takéto lacné riešenia a výhovorky očividne uspokojili iba ideových spojencov Orbánovho Fideszu z frakcie ľudovcov (aj to nie všetkých), pre ktorých je zrejme prijateľná aj kvázidemokratická politika a samovláda s odbúraním všetkých kontrolných mechanizmov. V krízovej situácii blízkej bankrotu, do ktorej fideszovská ústavná väčšina dostala Maďarsko, nepomôže osvedčená taktika „najlepšou obranou je útok”. Márne sa Orbán pokúša zvaliť všetku zodpovednosť za svoje hrubé chyby na iných, najmä na predchádzajúce vlády socialistov. Krajinu pod hrozbu finančného krachu viedol on, nehovoriac o hádam ešte nebezpečnejšom strašidle, o problémoch pri rešpektovaní princípov demokracie, slobody a pluralizmu. Premiér sa síce naďalej snaží populisticky vystupovať v mene všetkých Maďarov ako ochranca národa, ale právne konanie Bruselu voči Maďarsku vôbec nie je mierené proti krajine ako takej, tobôž nie proti jej občanom, ale vyslovene proti pomýlenej politike terajšej vlády. Väčšina europoslancov vážne pochybuje o tom, či nová maďarská ústava je v súlade so základnými princípmi EÚ a pokladá za ohrozenú najmä nezávislosť centrálnej banky, súdnictva a médií. Zďaleka nejde iba o problémy s právnymi normami, ale o ich zlého ducha, celkovú politickú kultúru a každodennú prax, ktorá začína pripomínať Absurdistan. Stačí, ak si pripomenieme zákony so spätnou pôsobnosťou, zabetónovanie vlastných ľudí na všetkých dôležitých postov, viazanie rúk budúcich vlád neodôvodnene dvojtretinovými zákonmi... Vládnuca elita všetky podobné abnormálne riešenia vnucuje ľuďom ako čosi úplne normálne. V Maďarsku dnes zúri arogancia moci. Povzbudení zlými príkladmi a možnosťou nasadenia autokracie nielen vo veľkom, ale aj v malom rodia sa tisíce miestnych Orbánov. Pritom podľa toho najväčšieho vezíra - Viktora „to, čo sa deje v našej krajine, je vzrušujúci proces obnovy”. Nuž, vzrušujúci ako pre koho.
Ako sa rúca demokracia
19. januára 2012 - (Peter Morvay - Sme)
Maďarský premiér Viktor Orbán sa poučil z predchádzajúceho vystúpenia v Európskom parlamente a v stredu používal celkom zmierlivý tón. To však znamená len to, že začal používať rafinovanejšie metódy, ako balamutiť svet. Jedným z argumentov orbánovcov, prevzatých aj európskymi ľudovcami, je, že Maďarsko muselo rýchlo prijať novú ústavu, pretože tá predchádzajúca bola ešte stalinská z roku 1949. Pravdou však je, že z ústavy z roku 1949 zostal v predchádzajúcej ústave len tento dátum, jej obsah bol kompletne vymenený. Europoslanec Daniel Cohn-Bendit v debate správne poznamenal, že ak malo Maďarsko doteraz stalinskú ústavu, bola únia blázon, keď ho prijala. Obľúbeným argumentom orbánovcov a ich diplomatov zaplavujúcich zahraničné médiá žiadosťami o opravu je, že problematické časti novej ústavy vyčítané Pešti Európskou komisiou v novej ústave ani nie sú. Navyše, ako v stredu tvrdil Orbán, zmena umožňujúca skoršie posielanie nepohodlných sudcov do dôchodku nemá nič spoločné s justíciou. Týka sa vraj všetkých štátnych zamestnancov a štátu má len ušetriť peniaze. Pravda však je, že paragraf umožňujúci skoršie posielanie sudcov do dôchodku obsahuje aj pôvodný text novej ústavy z apríla minulého roku, a to v časti o súdnictve. Je teda priamo zameraný na sudcov. Ďalšia výhrada únie sa týka paragrafu umožňujúceho zlúčenie národnej banky a úradu pre dohľad nad finančnými trhmi, a tým aj vymenovanie nového šéfa obnovenej národnej banky ešte pred vypršaním mandátu toho súčasného. Tento paragraf síce nie je súčasťou aprílového textu ústavy, je však súčasťou takzvaných prechodných opatrení novej ústavy prijatých narýchlo na samom konci minulého roku. Pri týchto prechodných opatreniach sa vyslovene konštatuje, že sú súčasťou ústavy platnej od 1. januára. Ak teda orbánovci pohoršene žiadajú, aby si kritici prečítali text ústavy, aby videli, že neobsahuje to, čo kritizujú, vedome podvádzajú. Ponúkajú im totiž na prečítanie neúplný text. Napríklad z oficiálneho vládneho portálu sa dá dostať len k tomuto neúplnému textu. Stojí za to zoznámiť sa s orbánovskou dezinformačnou taktikou. Ukazuje, ako možno pred zahraničím, ktoré naozaj trpí nedostatkom presných informácií, domáce búranie demokracie kamuflovať. A môže inšpirovať aj ďalších podobných politikov nielen v Maďarsku.
Paška pripomenul Orbánovi, že žiada pomoc od partnerov, ktorým sa vysmieval
19. januára 2012 - (tasr)
Poslanec Európskeho parlamentu (EP) Jaroslav Paška sa ako prvý zo slovenských zástupcov prihlásil do rozpravy, ktorá sa v Štrasburgu vo stredu večer konala za prítomnosti maďarského premiéra Viktora Orbána. Paška Orbánovi odkázal, že sa znížil vypočuť si kritiku mnohých europoslancov na adresu novej maďarskej ústavy iba preto, lebo jeho krajina si súrne potrebuje požičať peniaze na záchranu domácej ekonomiky. Podľa Pašku, podpredsedu skupiny Európa slobody a demokracie, legislatívne zmeny uskutočnené Orbánovou vládou vyvolávajú znepokojenie Európskej komisie a Európskeho parlamentu, lebo podľa mnohých odborných analýz porušujú zmluvné záväzky Maďarska voči EÚ. „Viem, vážený pán Orbán, že nie je vám prijemné počúvať kritiku vášho vládnutia. A som presvedčený, že nebyť toho, že si veľmi súrne potrebujete požičať peniaze na záchranu vašej bankrotujúcej ekonomiky, neznížili by ste sa k tomu, aby ste počúvali diskusiu o vašich politických prešľapoch,” povedal Paška. Maďarskému premiérovi povedal, že jeho vláda je odkázaná na pomoc od európskych partnerov, ktorým sa za korektnú kritiku doposiaľ iba vysmieval, a aj na pomoc od susedov. „Od vašich susedov, ktorým váš predseda parlamentu László Kövér verejne odkazuje, že by bolo najlepšie sa s nimi vyrovnať vojenskou silou,” konštatoval Paška. Napriek všetkému, čo Orbán vo svojej krajine „vystrája”, poslanci EP cítia povinnosť pomôcť maďarskému ľudu v jeho ťažkej hospodárskej situácii. „Chceme pomôcť maďarskému ľudu, ale nie režimu, ktorý tam vládne,” spresnil Jaroslav Paška.
„Volebné právo pre menšiny môže byť ďalším problémom“
19. januára 2012 - (tasr)
Slovenský poslanec Európskeho parlamentu (EP) Boris Zala sa v stredu večer pridal k táboru europoslancov, ktorí kritizovali maďarského premiéra Viktora Orbána za zmeny v maďarskej legislatíve. Zala však ako jediný počas rozpravy upozornil, že nová ústava udelením volebného práva zahraničným Maďarom vytvára ďalší destabilizujúci prvok. Podľa Zalu netreba zabúdať, že v novej maďarskej ústave sa otvoril priestor aj pre ďalší destabilizujúci krok, ktorým je udelenie volebného práva príslušníkom maďarskej menšiny žijúcej v susedných krajinách. „Tomuto predchádzalo udelenie maďarského občianstva pre maďarské menšiny. Nebolo by na tom nič zvláštne, keby toto občianstvo bolo udelené na základe toho, že má niekto trvalý pobyt, rodinné väzby alebo pracuje v príslušnej krajine. Ale toto občianstvo je udeľované na základe etnického princípu,” upozornil Zala. Etnický princíp, na základe ktorého Maďarsko udeľuje občianstvo svojim krajanom, destabilizuje celý región, myslí si Zala. Európska komisia bude mať čoskoro problém aj s týmto opatrením Budapešti. „Som prekvapený, že toto kolegovia z Európskej ľudovej strany nevnímajú. Pretože je to atmosféra nacionalizmu, ktorá dnes v Maďarsku prevláda, nacionalizmu zahľadeného do minulosti, do 19. storočia,” povedal Zala. Podľa neho je škoda, že namiesto nacionalizmu Maďarsko nerieši iné, oveľa potrebnejšie veci.
„Keby Maďarsko nebolo v EÚ, ohrozí región rovnako ako Miloševičovo Srbsko“
19. januára 2012 - (tasr)
Ak by Maďarsko nebolo členským štátom Európskej únie (EÚ), bolo by v tejto chvíli rovnakou hrozbou destabilizácie situácie v regióne ako Srbsko v časoch vlády Slobodana Miloševiča. Na dnešnej tlačovej konferencii to ako svoj osobný názor povedal europoslanec za Smer-SD Boris Zala. Reagoval tým na opatrenia, ktoré Európska komisia (EK) prijíma v súvislosti so vstupom problematickej novej maďarskej ústavy do platnosti 1. januára tohto roku. Na poznámku TASR, že európske štáty sa snažili vyvíjať tlak aj na Miloševiča a ten ho dlhé roky úspešne ignoroval, dokonca vydával kritiku svojho režimu za útoky na samotný srbský národ, Zala poznamenal, že situácia je tentoraz v niektorých aspektoch iná. „Maďarsko je členom Európskej únie, zaviazalo sa plniť zmluvy. EÚ má v rukách účinné nástroje tlaku na Maďarsko. Jeden z nich, ktorý sa otvoril, je paragraf sedem Lisabonskej zmluvy, ktorý umožňuje v prípade, ak by Maďarsko ďalej porušovalo zmluvy, zastaviť všetky hlasovacie práva Maďarska vo všetkých orgánoch,” povedal Zala. „Pokiaľ ide o maďarskú centrálnu banku, je tu možnosť tlaku zo strany Európskej centrálnej banky a Medzinárodného menového fondu. myslím si, že Maďarsko je v inej situácii ako Srbsko, lebo je vnútornou súčasťou Európskej únie,” dodal Zala. Európsky parlament (EP) už minulý rok prijal rezolúciu kritizujúcu novú maďarskú ústavu. Potom, čo vstúpila do platnosti, začala voči Maďarsku, zatiaľ v troch veciach, konať Európska komisia. „Ústava vstúpila do platnosti 1. januára. Tým, že vstúpila do platnosti, musela komisia začať konať. Zistila minimálne v troch prípadoch rozpor s európskou legislatívou. Je to otázka nezávislosti centrálnej banky, ochrany osobných údajov a nezávislosti súdnictva,” povedal Zala. K problémom s maďarskou ústavou prebehla 18. januára rozprava v pléne EP, ktorej sa zúčastnil aj maďarský premiér Viktor Orbán. Podľa Zalu vystúpil s veľmi zmierlivým prejavom, dojem z neho však bol napriek tomu rozpačitý. „Stál tam ako malý chlapec bez argumentov,” vyhlásil Zala. Dodal, že maďarského premiéra sa zastala len časť poslancov ľudovej frakcie, ktorí sa snažili kritiku Orbána interpretovať ako útok ľavice voči maďarskej pravici. Tvrdú kritiku však maďarský predseda vlády zožal aj od mnohých zástupcov pravice vrátane predsedu EK Josého Manuela Barrosa. Maďarského premiéra kritizovali aj maďarskí europoslanci, ktorí neboli zvolení za jeho stranu Fidesz. Zala počas rozpravy ako jediný upozornil, že nová ústava udelením volebného práva zahraničným Maďarom vytvára ďalší destabilizujúci prvok. „Tomuto predchádzalo udelenie maďarského občianstva pre maďarské menšiny. Nebolo by na tom nič zvláštne, keby toto občianstvo bolo udelené na základe toho, že má niekto trvalý pobyt, rodinné väzby alebo pracuje v príslušnej krajine. Ale toto občianstvo je udeľované na základe etnického princípu,” upozornil v europarlamente Zala, podľa ktorého bude mať Európska komisia čoskoro problém aj s týmto opatrením Budapešti.
Ústupky maďarského premiéra poslancom EP nestačia
19. januára 2012 - (sita)
Maďarský premiér Viktor Orbán, ktorý sa v stredu snažil pred Európskym parlamentom v Štrasburgu obhájiť novú ústavu krajiny, europoslancov neuspokojil, informuje euobserver.com. Lídri skupiny liberálov a skupiny zelených Guy Verhofstadt a Daniel Cohn Bendit spoločne vyzvali EÚ, aby sa odvolala na článok 7 Lisabonskej zmluvy, ktorý môže byť použitý na zastavenie hlasovacích práv členskej krajiny v Európskej rade, pokiaľ „vážne a vytrvalo porušuje” princípy EÚ. „Tvrdiť, že v Maďarsku nie sú žiadne problémy, je ohromujúce,” reagoval Verhofstadt na Orbánove vyjadrenia. Dodal tiež, že maďarská vláda podkopáva „ducha” európskych hodnôt. „EÚ nie je len rohožka, o ktorú si otriete nohy. Je to dom, ktorý spolu budujeme,” dodal Cohn-Bendit. Novozvolený rakúsky líder skupiny socialistov Hannes Swoboda podotkol, že Orbán ničí slobody, za ktoré jeho krajina bojovala. Wilfried Martens, líder stredo-pravej skupiny ľudovcov, do ktorej patrí aj Orbánova strana Fidesz, uviedol, že „úplne súhlasí s mienkou EK”. Predseda EK José Manuel Barroso europoslancom povedal, že má tiež problém s novým maďarským mediálnym zákonom, ktorým sa podľa nedávnych sťažností neziskoviek snaží umlčať svojich kritikov v tlači. Európska komisia (EK) začala konanie proti Maďarsku z dôvodu podozrenia, že nová ústava okrem iného podkopáva nezávislosť jeho centrálnej banky a súdnictva. „Tieto problémy môžu byť rýchlo vyriešené a napravené,” vyhlásil Orbán. Maďarský premiér sa podľa vlastných slov zhodol s komisiou na stiahnutí opatrení o kontrole maďarskej centrálnej banky a skorom odchode sudcov do dôchodku. V jednom bode však ku konsenzu nedošlo a to, že guvernér a členovia Monetárnej rady (centrálnej banky) by mali skladať v parlamente prísahu na maďarskú ústavu, teda krajine a jej záujmom. EK je proti takejto prísahe, pretože guvernér je tiež členom rady Európskej centrálnej banky - nezávislého orgánu EÚ. Orbánova reč v Európskom parlamente preto väčšinu poslancov debatujúcich až do večera neuspokojila.
V Hejciach si pripomenú šieste výročie havárie slovenského vojenského lietadla
19. januára 2012 - (tasr)
V severomaďarskej obci Hejce v Boršodsko-Abovsko-Zemplínskej župe si dnes pripomenú šieste výročie tragickej havárie vojenského lietadla AN-24. Spomienkového stretnutia, ktoré sa uskutoční pri pamätníku obetí leteckého nešťastia, sa zúčastní štátny tajomník Ministerstva obrany SR Róbert Ondrejcsák a štátny tajomník maďarského rezortu obrany Lajos Fodor. Nešťastie si 19. januára 2006 vyžiadalo životy 42 príslušníkov Ozbrojených síl SR, ktorí sa vracali z misie v Kosove. Nehodu, ktorá sa stala necelých 30 kilometrov od pristávacej dráhy košického letiska, prežil iba jeden z vojakov - nadporučík Martin Farkaš. Agentúra MTI pripomína, že na pamiatku obetí nešťastia postavili pomníky priamo na mieste tragédie a aj v obci. Každoročne sa tam stretnú rodiny obetí, ich spolubojovníci, predstavitelia vedenia slovenskej a maďarskej armády i miestni obyvatelia a účastníci záchrannej akcie.
ovce.sk - O nástrahách internetu učia deti kreslené ovečky
O nebezpečenstve, ktoré hrozí na internete, učia deti kreslené ovečky v rozprávkach ovce.sk. Zábavnou formou im ukazujú, prečo nemajú dávať svoje fotky v spodnej bielizni či plavkách na sociálne siete, akú hodnotu majú čisto internetové priateľstvá, ale aj prečo je zlý rasizmus či anorexia. „Pre nižšiu vekovú kategóriu detí projekt pôsobí ako prevencia, mládeži vtipne nastavuje zrkadlo ich nevhodného správania a dospelých chce projekt poučiť,” hovorí vedúci projektu zodpovedne.sk a scenárista rozprávok Miroslav Drobný.
Záchranári v Nízkych Tatrách hľadali maďarských turistov
22. januára 2012 - (sita)
Najskôr dostali hlásenie a žiadosť o pomoc pri pátraní po skupine minimálne dvoch nezvestných turistov. Záchranári Horskej záchrannej služby v Nízkych Tatrách hľadali stratených maďarských turistov. Najskôr dostali hlásenie a žiadosť o pomoc pri pátraní po skupine minimálne dvoch nezvestných turistov, ktorí mali ešte v sobotu prejsť z Chopku na Štefánikovu chatu, avšak tu nedošli a nedali o sebe ani dnes vedieť. Horskí záchranári okamžite požiadali políciu o lokalizáciu mobilného telefónu jedného z nezvestných turistov, keďže rozsah oblasti, v ktorej sa mohli turisti nachádzať, bol rozsiahly. Navyše, v dolinách a žľaboch pretrváva neustále zvýšené lavínové nebezpečenstvo. Aj na základe tejto informácie našli horskí záchranári štyroch stratených maďarských turistov v Jánskej doline. Turisti ešte v sobotu prešli z Ďumbiera na vrch Štiavnica a odtiaľ prešli do Jánskej doliny, kde zabivakovali a tu ich aj záchranári našli. V sprievode prešli na Štefánikovu chatu a odtiaľ na Trangošku k zaparkovanému autu, informovala Horská záchranná služba. V čase, keď končili pátraciu akciu po maďarských turistoch, dostali záchranári z Nízkych Tatier ďalšiu žiadosť o pomoc pre inú skupinu maďarských lyžiarov. Pomoc potrebovali štyria lyžiari, ktorí zablúdili v oblasti Chopku a namiesto plánovaných Derešov skončili v zlom počasí, sprevádzanom hmlou a slabou viditeľnosťou, v lese v oblasti Vajskovskej doliny na juhu Nízkych Tatier. Našťastie záchranárom poskytli GPS údaje a tak bolo pátranie jednoduchšie. Približne po hodine a pol sa maďarskí lyžiari dostali na cestu a záchrannú akciu odvolali. Lyžiarov našli horskí záchranári, ktorí odišli na pátraciu akciu na snežnom skútri a prehľadávali dolinu zdola. Maďarských turistov transportovali do Domu Horskej záchrannej služby v Bystrej.
Pri zrážke mikrobusu s kamiónom sa v Maďarsku zranilo päť ľudí
20. januára 2012 - (tasr)
Traja ľudia sa zranili ťažko a najmenej dvaja ľahšie vo štvrtok večer pri severomaďarskej obci Méra v Boršodsko-Abovsko-Zemplínskej župe, kde sa za doposiaľ nevyjasnených okolností zrazil poľský kamión s ukrajinským mikrobusom. Podľa tlačovej agentúry MTI zranenia utrpeli cestujúci mikrobusu; traja z nich sú vo vážnom stave. Zranených z vraku vozidla, v ktorom cestovalo sedem ľudí, museli vyslobodiť hasiči.
Krajania vo svete, ich zástupcovia a vzťah k Slovensku
21. januára 2012 - (hnblogy / hnonline.sk)
O Slovákoch žijúcich v zahraničí sa hovorí na Slovensku v poslednej dobe dosť často. Je to v poriadku, lebo tu ide o veľkú skupinu ľudí, ktorí by mohli tiež významne prispieť k všestrannej prosperite svojej domoviny. Odhady sa pohybujú medzi 1 -1,5 milióna krajanov žijúcich na celom svete. Dovoľte mi vniesť do krajanskej problematiky trochu svetla a reality. Medzi krajanmi ide o vysťahovalcov ešte z čias Rakúsko-Uhorska, emigrantov prvej ČSR, Slovenského štátu, utečencov mája 1945, februára 1948, augusta 1968 a po roku 1989 aj o novodobých migrantov a najmä mládeže. Ďalšia vlna migrácie nastala aj po vstupe Slovenska do Európskej únie, čím sa Slovákom umožnilo žiť v celej EÚ. Rovnako k Slovákom v cudzine patria aj obyvatelia, ktorí síce neodišli do zahraničia, ale žili na územiach vtedy existujúcich štátov. Príkladom sú dolnozemskí Slováci vo Vojvodine, v Maďarsku, Slováci v Poľsku, na Zakarpatskej Ukrajine a v poslednom období je to aj početná skupina v Českej republike. Títo krajania sa zrazu ocitli v cudzom štáte bez svojho pričinenia. Napriek skutočnosti, že téma krajanov už dávno nie je tabu, sú znalosti o krajanoch dosť rozdielne, nepresné a z časti až chaotické. Medzi krajanmi sa, žiaľ, nájdu aj takí, ktorí tento deficit zneužívajú potom pre svoje zväčša egoistické a úzko komerčné záujmy. Do tejto kategórie patria pravdepodobne aj niektorí predstavitelia Svetového združenia Slovákov v zahraničí (SZSZ) ktorí postavili svoje osobné záujmy nad spoločné záujmy väčšiny slovenského zahraničia. Je to v rozpore nielen s demokratickými, ale aj morálnymi princípmi, za akých sa Svetové združenie Slovákov v zahraničí v roku 2002 v Bratislave zakladalo. Krajania mali najmä pomáhať mladej republike a nie žiť na úkor Slovenska. Svetové združenie Slovákov v zahraničí (občianske združenie registrované na Slovensku) totiž dostalo dotácie v rokoch 2006 - 2009 vo výške skoro 3 milióny slovenských korún! Takéto konanie je voči občanom Slovenskej republiky nemorálne, nakoľko sa to financovalo z ich daní. Vrcholom doterajšieho konania predstaviteľov SZSZ bol fakt, že úzke vedenie tohto združenia spustilo dňa 9. februára 2011 na základe nepravdivých údajov mediálnu kampaň dokonca proti Vláde Slovenskej republiky v súvislosti s vymenovaním nového predsedu Úradu Slovákov žijúcich v zahraničí. Úplným vyvrcholením nehoráznej arogancie vedenia SZSZ bolo žiadať pani predsedníčku vlády o revíziu tohto suverénneho rozhodnutia Vlády Slovenskej republiky v súvislosti s týmto menovaním, ktoré vzišlo na základe riadneho výberového konania. A krajanov vraj zastupuje práve toto Svetové združenie Slovákov v zahraničí, ktoré si osobuje právo združovať všetky významné spolky Slovákov na celom svete, ako sa to občas mylne píše aj v slovenskej tlači. Vzhľadom na skutočnosť, že Slováci žijúci v zahraničí sú ale veľmi nehomogénna skupina, nezodpovedá takéto tvrdenie skutočnosti. Ťažko si totiž predstaviť zhodu názorov napr. medzi exilom Slovenského štátu, exilom z roku 1968 a novodobými vysťahovalcami, ktoré im umožňuje voľbu pobytu v Európskej únií. Tieto skutočnosti je treba mať vždy na zreteli pri takýchto úvahách o nejakom „jednotnom“ zastúpení týchto osôb. Niektoré významné spolky (ktoré spoluzakladali SZSZ) ako sú napríklad z Írska, Veľkej Británie a Nemecka z tohto slovenského občianskeho združenia na protest proti takýmto nedemokratickým praktikám jeho súčasného vedenia vystúpili. Preto je potrebné veľmi citlivo diferencovať vyhlásenia niektorých funkcionárov ohľadom ich „mandátu” na zastupovanie a veci je potrebné vidieť reálne. Z uvedeného je zrejmé, že akékoľvek ambície „zastupovať” na Slovensku všetkých Slovákov na svete, ako si to predstavuje Svetové združenie Slovákov v zahraničí, sú len ilúziou. Naopak, je veľa slovenských organizácií vo svete odmietajú členstvo v SZSZ, ktoré im neprináša okrem povinných príspevkov takmer nič. Predseda SZSZ teda v skutočnosti „zastupuje” len malú časť krajanov vo svete a nemá teda právo vystupovať v mene tých Slovákov, ktorí ho žiadnym mandátom nepoverili. Veľmi rád hovorí, že zastupuje tretinu slovenského národa! Navyše treba brať do úvahy, že jeho voľba ako predsedu SZSZ bola na poslednom Valnom zhromaždení zmanipulovaná, takže jeho legitimita ako predsedu je de jure v podstate nulová. Nový trend v krajanskej otázke nastal na Úrade pre Slovákov žijúcich v zahraničí v roku 2011. Jeho novovymenovaný predseda prišiel s iniciatívnou myšlienkou a vytvoril poradný zbor predsedu. Zbor poradcov tvoria odborníci a uznávané osobnosti Sloveniek a Slovákov žijúcich na celom svete. Členstvo v zbore poradcov je dobrovoľnou a reprezentatívnou funkciou a nie je dotované. Zbor poradcov predsedu Úradu pre Slovákov žijúcich v zahraničí je poradným, odborným a iniciatívnym orgánom predsedu Úradu pre Slovákov žijúcich v zahraničí pre všetky oblasti problematiky slovenských menšín a komunít v celosvetovom kontexte a napomáha realizácii koncepčných a strategických materiálov vyplývajúcich z programového vyhlásenia vlády. Zbor poradcov predsedu ÚSŽZ by ale mohol v budúcnosti spolupracovať so všetkými rezortmi, ako je kancelária prezidenta, parlament, vláda Slovenskej republiky. Jeho zloženie dáva predpoklad na široké spektrum oblastí, v ktorých jeho členovia v domovských krajinách pôsobia. Je kompetentný aj pre problematiku v oblasti týkajúcej sa tvorby štátnej politiky starostlivosti o Slovákov žijúcich v zahraničí. Prostredníctvom tohto zboru by sa mohol aj lepšie využiť diplomatický, ekonomický a kultúrny potenciál Slovákov žijúcich v zahraničí v prospech Slovenskej republiky. Za úvahu by som budúcim zákonodarcom NR SR dal ako vzor pomoci krajanov svojej rodnej vlasti model existujúci vo Francúzsku, ktoré má v parlamente (Assemblée nationale) s 577 poslancami 22 krajanov žijúcich mimo domoviny. Že je to obohatením pre ich národný parlament, to nikto nespochybňuje. Predstava, že by boli v Národnej rade Slovenskej republiky aj zástupcovia krajanov z celého sveta (ktorí dlhé roky žijú vo vyspelých demokratických štátoch), by bol pre ich skúsenosti a poznatky z krajín kde žijú, určite pozitívom pre celú slovenskú politiku. Na začiatok by to mohlo byť formou členstva v relevantných výboroch NR SR. Slováci žijúci dlhé roky v zahraničí majú totiž úplne iný, ničím nezaťažený pohľad na rozličné problémy v oblasti politiky, hospodárstva, zdravotníctva, sociálnych vecí, kultúry a v neposlednej rade výraznej korupcii, ako ho majú „domáci“ poslanci. Funkcia takýchto „zahraničných“ členov by mala byť, samozrejme, čisto reprezentatívnou funkciou, to znamená bez nároku na plat. Som toho názoru, že by to slovenskej spoločnosti a parlamentarizmu pri riešení nemalých problémov veľmi prospelo. Slovenská republika by mala aj viacej dbať o svojich ľudí vo svete a mať na zreteli, že sú to aj „vyslanci“ slovenskej vedy, hospodárstva, školstva, umenia a kultúry.
Pavol V. Podolay (z Wikipédie)
Pavol V. Podolay členom zboru poradcov
Mám plán pre vaše letisko, tvrdí Podolay
Ako ďalej, Slováci, v Maďarsku?
Z maďarských chotárov miznú slovenské označenia a názvy
23. januára 2012 - (Jozef Schwarz - Slovenské národné noviny)
Zväz Slovákov v Maďarsku (ZSM) v spolupráci so Združením a regionálnym kultúrnym strediskom pilíšskych Slovákov usporiadal vlani začiatkom decembra v Mlynkoch (Pilisszentkereszt) konferenciu pod názvom Ako ďalej, Slováci, v Maďarsku? Nie je to prvá takáto konferencia. Podobnú Zväz Slovákov v Maďarsku zorganizoval už pred desiatimi rokmi. Na konferencii prehovorili aj zástupcovia materskej Slovenskej republiky. Milan Kurucz, teritoriálny expert Úradu pre Slovákov žijúcich v zahraničí (ÚSŽZ), predniesol príspevok na tému Slováci v Maďarsku v kontexte aktualizácie koncepcie starostlivosti Slovenskej republiky o Slovákov žijúcich v zahraničí a poradca ÚSŽZ Claude Baláž hovoril o Slovákoch v Maďarsku a ich šanciach na prežitie. Ostatné príspevky boli v domácej réžii. Informácie o nich sú na webovej stránke oslovma.hu. Za najdôležitejšie a najvýstižnejšie opísanie stavu Slovákov v Maďarsku možno považovať vystúpenie Mateja Šipického, predsedu Vedeckej rady Výskumného ústavu Slovákov v Maďarsku, ktoré nadpísal: Národnosti v štáte Maďarov - Kde je naše miesto? Na konferencii som sa tiež zúčastnil a predniesol referát Slovo dobrovoľníka angažujúceho sa pre Slovákov v Maďarsku pre vlastné potešenie. Slováci v Maďarsku sa ocitli v roku 1918 v etnicky cudzom štáte presne tak isto ako Maďari v Československu. Neboli žiadni prisťahovalci z cudziny. Aj v predchádzajúcej štátoprávnej jednotke - v Uhorsku - boli pôvodným obyvateľstvom. Ich súčasné postavenie zásadne a rozhodujúco formuje dlhodobá a systematická politika maďarských politických elít voči nemaďarským obyvateľom u nás známa pod pojmom maďarizácia. Táto politika je viac ako rigidne nacionalistická, netolerantná a bezvýhradná. Do roku 1918 rovnako „postihovala” Slovákov na celom území Uhorska. Napriek tomu a napriek repatriácii z roku 1947 Slováci odolávali maďarskému neprirodzenému asimilačnému tlaku ešte asi pol storočia od vzniku Maďarska. Hlavný klinec do slovenskej rakvy zatĺklo združenie slovenského školstva v šesťdesiatich rokoch minulého storočia. Významným odnárodňovacím prvkom pre Slovákov v Maďarsku a predtým v Uhorsku je aj maďarské vyvlastňovanie spoločných dejín. Od začiatku 19. storočia sa systémovo vytváral názor, že Uhorsko je od začiatku len maďarský štát. Slovákom vo všeobecnosti a po roku 1918 Slovákom v Maďarsku sa odoberala historická postať, ostávali ako národ v historickom vákuu. Hrdosť a sebavedomie si mali zachovať len prijatím maďarstva.
Formovanie slovenskosti
Zmenu postavenia Slovákov v Maďarsku môže priniesť len pozitívna diskriminácia - opak maďarizácie. V súčasných podmienkach sa to javí ako sci-fi, nádej však zomiera posledná. Reálny postup prináša drobná práca pri rozvoji slovenského prostredia. Sústrediť sa treba na výučbu slovenského jazyka; kvantitatívne a kvalitatívne zvyšovať vzdelávanie a výchovu v slovenčine a nielen v školskom systéme. Treba zvyšovať prítomnosť slovenského slova a slovenskosti na verejnosti. To si vyžaduje spracovať koncepciu slovenskej kultúry a uchovávania slovenských hodnôt, ktorá by mala obsahovať aj podmienky na existenciu každodenného spoločenského života v slovenčine (cirkev, štátna a verejná správa, obec, rodina) a zároveň umožni trvalé, kvalitné a cenovo dostupné sledovanie slovenských médií. Podporovať hudobné, spevácke a dramatické súbory Slovákov v Maďarsku. Systematicky dokumentovať všetkými typmi nosičov ich kultúru. Zlepšovať a rozširovať vydavateľskú a publicistickú činnosť. Zvýrazniť a prezentovať históriu Slovákov v Maďarsku. Na najvyššej úrovni zriadiť štátne múzeum kultúry Slovákov v Maďarsku.
Čas pre encyklopédiu
Určite dozrel čas aj na spracovanie a vydanie reprezentačnej a vyčerpávajúcej encyklopédie Slovákov v Maďarsku. Treba pokračovať v budovaní a skvalitňovaní práce slovenských národopisných domov a v rozširovaní laickej vlastivednej činnosti. Príkladom sú práce mládeže pri objavovaní svojich koreňov. Stavať pomníky, pamätné tabule s dvojjazyčnými textami, budovať vlastivedné chodníky. Osobitne sa zamerať na dôslednú dvojjazyčnosť v miestopise. Z chotárov miznú pôvodné slovenské označenia, názvy ulíc, hoci dvojjazyčné nie sú v maďarčine prepisom pôvodného slovenského významu. Pomôcť môže aj cestovný ruch. Treba ho orientovať aj na materskú krajinu. Prilákať návštevníkov zo Slovenska s predpokladaným dvojakým úžitkom: prílev financií a príchod slovenského slova.
Rokovanie k dostavbe Mlynkov úspešne ukončené
23. januára 2012 - (uszz.sk/-l)
Úradu pre Slovákov žijúcich v zahraničí (ÚSŽZ) sa pod vedením jeho predsedu Milana Vetráka podarilo úspešne ukončiť rokovania a dohodnúť sa s maďarskou stranou o dostavbe nového Slovenského domu - Strediska pilíšskych Slovákov v Mlynkoch. K tomu, aby celý projekt bol úspešne zavŕšený, bolo potrebné komplexne prepracovať zmluvy, ktoré uzatvorilo ešte predchádzajúce vedenie ÚSŽZ. Takisto bolo nutné zohľadniť viaceré objektívne skutočnosti, ktoré od roku 2008, keď sa projekt začal realizovať, vznikli najmä na maďarskej strane. Slovenská strana financuje projekt sumou 491.939,18,- EUR. Vlastníkom nehnuteľnosti a prevádzkovateľom Slovenského domu - Strediska pilíšskych Slovákov bude Celoštátna slovenská samospráva. Cieľom tohto centra je v súlade s článkom 7a Ústavy Slovenskej republiky činnosť zameraná na podporu národného povedomia a kultúrnej identity Slovákov žijúcich v Maďarsku, ako aj na udržiavanie ich vzťahov s materskou krajinou. Slávnostné otvorenie nového Slovenského domu - Strediska pilíšskych Slovákov sa predpokladá koncom februára tohto roka, presný dátum však bude závisieť od programu predsedníčky vlády Slovenskej republiky Ivety Radičovej a predsedu maďarskej vlády Viktora Orbána. Organizáciou slávnostného otvorenia je podľa uzatvorenej zmluvy poverená Celoštátna slovenská samospráva.
Ako sa vyvíjala kauza Mlynky
- 1997 až 2000 obecná samospráva v Mlynkoch priznala výlučné právo na využívanie Slovenského domu slovenskej samospráve a združeniu pilíšskych Slovákov
- 25. marca 2008 starosta Mlynkov József Lendvai predložil kontroverzný návrh, podľa ktorého by sa mali všetky slovenské spolky a organizácie z budovy vysťahovať. Poslanci mlynskej obecnej samosprávy väčšinou hlasov návrh schválili
- 31. marca 2008 maďarský ombudsman pre menšiny Ernő Kállai vyhlásil rozhodnutie o vysťahovaní Slovákov zo Slovenského domu za protiprávne. Zastupiteľstvo dostalo mesiac na to, aby rozhodnutie zrušilo.
- 29. apríla 2008 samospráva v Mlynkoch definitívne rozhodla, že slovenské spolky sa musia vysťahovať
- jún 2008: Slovensko a Maďarsko sa dohodli, že na nový dom prispejú rovnakým dielom
- september 2010: v Mlynkoch položili základný kameň Slovenského domu
- august 2011: stavba domu je po prieťahoch dokončená
Imrich Fuhl: Pilíšania, Slováci, toto ste chceli?
O starom a novom Slovenskom dome v Mlynkoch
http://www.cez-okno.net/clanok/slovensko/o-starom
-a-novom-slovenskom-dome-v-mlynkoch
Na okraj aféry Mlynky - Nemyslel som...
http://www.luno.hu/index.php?option=content&task=view&id=6701&Itemid
Protislovenský útok -Vyháňajú Slovákov zo Slovenského domu
http://www.luno.hu/index.php?option=content&task=view&id=6675&Itemid
Maďarsko neplní sľuby. Neplatí na slovenský dom
Povedali o Mlynkoch
Robert Fico:
V Mlynkoch sa rozhoduje o osude, respektíve o úrovni ochrany práv príslušníkov slovenskej národnostnej menšiny v Maďarsku.
Dušan Čaplovič:
Ak by sa to dialo na Slovensku, už by o tom vedeli v Európskej únii. Budeme rázne žiadať, aby sa tieto veci riešili.
László Sólyom:
Ak sa na to pozeráme z právneho hľadiska, všetko je v poriadku. Existujú však aj pocity, a v prípade menšín máme byť v oblasti citov veľmi pozorní.
Pál Csáky:
Slovákov v Mlynkoch vysťahovali Slováci, lebo je to obec, kde je oficiálne 54 percent obyvateľov slovenskej národnosti a ďalších 15 percent sa hlási k slovenským koreňom. Súčasný starosta vyhral voľby dvojtretinovou väčšinou.
Kinga Gönczová:
Slovenská vláda tým, že zasiahla do kauzy Mlynky, uznala, že záležitosť menšín žijúcich mimo materskej krajiny nie je iba vnútornou záležitosťou danej krajiny. Slovensko týmto krokom tiež uznalo kolektívne práva menšín.
Marek Maďarič:
Mlynky sú najslovenskejšia obec v Maďarsku. Rozhodnutiu o presťahovaní zo Slovenského domu predchádzali iné kroky. Je to diskriminujúci, zlomyseľný krok. Ide tu o šovinistickú líniu. Bol to bezprecedentný krok a chcelo to rázny krok z našej strany.
Pavol Hrušovský:
Sú tu viaceré znaky radikalizovania niektorých skupín v Maďarsku. Slovensko nemôže trpieť a súhlasiť s takouto politikou. Slováci sú výnimočne tolerantný a veľkorysí voči menšinám.
Vladimír Mečiar:
Maďarsko chce vyučovať, ale nemá dostatočný rámec. V Maďarsku nastupujú polovojenské rasistické gardy. Pozeráme sa na politiku, ktorá je v kríze. Vďaka nej vystupujú tu radikálne elementy. Reakcia zo strany Slovenska a EÚ je v kauze Mlynky nedostatočná.
Ján Fuzik:
CSS dúfa, že obecná samospráva v Mlynkoch, ktorá v prospech zabezpečenia vhodných priestorov pre menšinové samosprávy a organizácie vyvinula už nemalú prácu a odhlasovala značné finančné prostriedky, bude obozretne rozhodovať...
Ruženka Egyedová Baráneková:
Zväz Slovákov v Maďarsku vyjadruje kategorický a zásadný nesúhlas so zámermi Obecnej samosprávy v Mlynkoch ohľadne Slovenského domu.